qundao/data-zh-poetry huggingface dataset:
荅南沙用前韵
作者：邵宝
朝代：明

红梅又发旧年枝，多事相寻酒与诗。草木欲蕃先喜色，冰霜虽老独贞姿。君歌已到能言地，我赏偏于半醉时。谁道忘忧但萱草，北堂移此亦应宜。
荅文玉
作者：邵宝
朝代：明

诗到谣还步，秋庭落细花。百年双老眼，一代几名家。烟径兼疏雨，风溪带浅沙。不知城郭外，何处更清华。
荅朱云厓何梅壑复用前韵
作者：邵宝
朝代：明

腹笥便便不姓边，暮年诗兴似青年。一春风雨题缄外，万古江山放笔前。壑倚梅花真入画，云生厓石自成缘。晚凉相过须乘兴，酒在清樽月在天。
荅朱廷补
作者：邵宝
朝代：明

春风三月动新袍，泉上归来兴颇豪。流水有情双涧远，浮云无数九峰高。醉颜不是烧丹苦，病骨犹堪艺圃劳。日夕怀人何处是，草亭烟水注离骚。知子才名日月深，宫花真合一枝簪。理从后宋能超拔，文到先秦已浸淫。百战力回千里足，九成丹熟一丸心。明时莫叹遭逢晚，六行宾兴古即今。
荅朱廷补·其一
作者：邵宝
朝代：明

春风三月动新袍，泉上归来兴颇豪。流水有情双涧远，浮云无数九峰高。醉颜不是烧丹苦，病骨犹堪艺圃劳。日夕怀人何处是，草亭烟水注离骚。
荅朱廷补·其二
作者：邵宝
朝代：明

知子才名日月深，宫花真合一枝簪。理从后宋能超拔，文到先秦已浸淫。百战力回千里足，九成丹熟一丸心。明时莫叹遭逢晚，六行宾兴古即今。
荅桂子朴
作者：邵宝
朝代：明

南行将母底须悲，浙水滩高恐到迟。秋月春花皆我梦，海风江雨此何时。孟郊心苦吟游子，韩老情多赋别知。尽把新怀对难弟，玉峰回首思冥迷。
荅浦文玉惠莲房
作者：邵宝
朝代：明

盈盈水上华，垂垂露中实。数应经天星，不止摽梅七。虚传周董饴，真尝楚萍蜜。置之萱草间，吾亲何固必。珍重泛清泠，荐以雕盘漆。
荅顾与成
作者：邵宝
朝代：明

九日缺登山，南郊我行独。缅怀谪仙人，秋声北窗竹。世事吾不闻，吾道卷堪匊。碌碌朝市间，他年亦干禄。风帽倚斜晖，霜钟应虚谷。千古沧洲情，江天起群鹜。白酒本无情，偏许陶巾漉。
荆葵叹
作者：邵宝
朝代：明

麦萎太半荆葵多，不独稂莠妨嘉禾。荆葵作粉堪食饿，稂莠稂莠无一可。嗟彼小人无才为稂莠，有才为荆葵。大都害君子，观物兴予悲。荆葵多，勿复道，四虫恣食三秋老。
草奏
作者：邵宝
朝代：明

诏旨临门母在床，拜恩初罢草封章。南宫地近行犹滞，北极天高望更长。敢谓晚年真可进，亦知幼学未能忘。古人曾说良工苦，一字应须九结肠。
草庐三顾图
作者：邵宝
朝代：明

卧龙冈头秋叶黄，有人抱膝韬精光。磻溪莘野今远矣，独将道义论行藏。赭衣将军赤帝胄，欲猎中原驱猛兽。驾言三顾一笑同，不用千金为称寿。静观天下如观棋，扰扰纷纷徒尔为。聊于要处著片语，风驱电灭当何时。危哉汉鼎峙三足，正统奄奄在西蜀。君臣鱼水古所难，四海焚如见双玉。管邪乐邪伊吕邪，云霄万里天无涯。可怜后主不足辅，回首永安空翠华。
菊
作者：邵宝
朝代：明

秋菊有黄花，万古长如此。谁知栗里风，却胜南阳水。
菊花庄一首寄吴宪使
作者：邵宝
朝代：明

东篱千古意，今在野桥东。乘兴者何客，忘机有此翁。关河雄镇后，风雨醉吟中。我亦开吾径，秋来得几丛。
菜
作者：邵宝
朝代：明

菜以甜为姓，应须老圃知。苦心谁氏子，更道馑如饴。此根真可咬，不用问康侯。鼎鼐非君事，徒能白相头。
菜·其一
作者：邵宝
朝代：明

菜以甜为姓，应须老圃知。苦心谁氏子，更道馑如饴。
菜·其二
作者：邵宝
朝代：明

此根真可咬，不用问康侯。鼎鼐非君事，徒能白相头。
萍乡虎
作者：邵宝
朝代：明

萍乡山中虎，食畜不食人。人亦感虎意，罟阱不复陈。虎乃有俗俗有仁，不啻古云父子亲。姚源洞，华林山。有人杀人如草菅，吏见野人应厚颜。
萤
作者：邵宝
朝代：明

过楼还绕井，入户更深深。老可观书卷，惟应照我心。
董侍御访我超然堂
作者：邵宝
朝代：明

观风使者入松关，为向閒人问太閒。潦尽正怜秋后水，云深偏爱雨中山。陈郎节指西川去，马子帆朝北斗还。更欲与君寻古刻，南岩石上洗苔斑。
董感恩道卿自兰溪来访致枫山章公手书诗以谢之
作者：邵宝
朝代：明

枫山老矣兰溪上，犹为人间抱隐忧。萸菊年年彭泽酒，江湖处处范公楼。眼看仪羽翔天表，心送狂澜到海头。再见未能徒怅怅，道卿十日定须留。
葺跨塘桥成
作者：邵宝
朝代：明

桥誇东西岸，道当南北冲。若非今日补，几废昔人功。风送难驱石，天全欲断虹。从兹舟骑客，相顾笑谈中。
蒙斋
作者：邵宝
朝代：明

涓涓山下水，日夜游从东。策杖临流者，曾闻说圣功。有美道乡孙，学道如学海。海水即吾泉，山下真源在。
蒙斋·其一
作者：邵宝
朝代：明

涓涓山下水，日夜游从东。策杖临流者，曾闻说圣功。
蒙斋·其二
作者：邵宝
朝代：明

有美道乡孙，学道如学海。海水即吾泉，山下真源在。
蓉溪书屋歌
作者：邵宝
朝代：明

绵州城东结书屋，秋晚芙蓉花簇簇。主人他日一归来，手检牙签三万轴。花谢花开清梦遥，主人执法立中朝。门前不植渊明柳，观里曾歌禹锡桃。主人怀思客赋诗，此是诸郎擢第时。西曹法吏春秋笔，东阁儒臣雅颂词。君不见剑阁巉岩去天近，左右峰峦相控引，回首蓉溪云隐隐。
薏苡粥次涯翁韵荅张提学
作者：邵宝
朝代：明

旧是南方物，新从北塞传。两封何郑重，万颗自匀圆。入剂堪充使，加餐漫拟仙。无心成故事，涯老赋诗年。
虚庵陈郡公建道南书院
作者：邵宝
朝代：明

书堂新建古城阴，巨榜高题属意深。吾道北南还一脉，斯人今古本同心。妙从活水生时得，乐向光风起处寻。教思无穷归有道，朱弦休叹少知音。
蛩
作者：邵宝
朝代：明

隐隐复悠悠，虫鸣早应秋。夜凉人未寝，草露湿阶头。
蜂冢叹
作者：邵宝
朝代：明

一蜂存，众蜂止。一蜂亡，众蜂死。冢累然，胡有此。一蜂君，众蜂臣。谁谓蜂，不如人。
蝶恋花
作者：邵宝
朝代：明

三年卧病今年好。二月春寒，又被东风恼。古人诗语今人道。傍柳随花方未了。閒学少年还叹老。击节长歌，不恨知音少。流水桥边亭子小。古琴时有幽人抱。相逢谁谓吟诗瘦。闻道春来，筋力全胜旧。曾将春酒遥称寿。今年准拟明年又。梦里周公应不复。笔底春秋，莫问何时就。老眼摩挲凌宇宙。一声啼鸟西堂昼。故人千里书中意。前日江山，今日还增气。呼童为扫门前地。观风使者春将至。行空天马非凡骑。第二泉头，酌水能心醉。漫道荐贤名已遂。桃李笑东风多事。屈指一阳今九九。绿起郊原，草色无还有。燕子归来应不久。主人病后初开酒。次第春光诗管取。论清景刚，道是才黄柳。半醒半醉花开后。几多人等閒白首。
蝶恋花·其一
作者：邵宝
朝代：明

三年卧病今年好。二月春寒，又被东风恼。古人诗语今人道。傍柳随花方未了。閒学少年还叹老。击节长歌，不恨知音少。流水桥边亭子小。古琴时有幽人抱。
蝶恋花·其三
作者：邵宝
朝代：明

故人千里书中意。前日江山，今日还增气。呼童为扫门前地。观风使者春将至。行空天马非凡骑。第二泉头，酌水能心醉。漫道荐贤名已遂。桃李笑东风多事。
蝶恋花·其二
作者：邵宝
朝代：明

相逢谁谓吟诗瘦。闻道春来，筋力全胜旧。曾将春酒遥称寿。今年准拟明年又。梦里周公应不复。笔底春秋，莫问何时就。老眼摩挲凌宇宙。一声啼鸟西堂昼。
蝶恋花·其四
作者：邵宝
朝代：明

屈指一阳今九九。绿起郊原，草色无还有。燕子归来应不久。主人病后初开酒。次第春光诗管取。论清景刚，道是才黄柳。半醒半醉花开后。几多人等閒白首。
补洛中越歌三首 其一 慕歌
作者：邵宝
朝代：明

慕歌兮慕歌。东渐兮海波。海无波兮山有阿。明德远兮玉帛孔多。微斯人兮吾如鱼何。慕歌兮慕歌。
补洛中越歌三首·慕歌
作者：邵宝
朝代：明

慕歌兮慕歌。东渐兮海波。海无波兮山有阿。明德远兮玉帛孔多。微斯人兮吾如鱼何。慕歌兮慕歌。潮何为兮不回，人何之兮不起。父生兮女生，父死兮女死。岁复岁兮江滨，人之心兮潮水。潮水兮有声，伯姬兮有灵。纷两涯兮观者，孰父子兮无情。秋冥冥兮江峰青。潮来兮无天，潮去兮何地，若为凭兮斯厉。彼鸱夷兮水中，匪匏瓜兮焉系。潮来兮谁驱，潮去兮谁殿。言之流兮何从，海东回兮镠箭。潮来兮悲吴，潮去兮吊越。忠千古兮长冤，潮复潮兮江月。
袁州谒韩文公祠
作者：邵宝
朝代：明

一上春台草陆离，忽瞻遗像起遐思。江山恨少滕王赋，风水愁多二女祠。石廪不知云去地，雷塘犹想雨来时。凭君莫引飞鸿望，万里骑龙任所之。
西庵
作者：邵宝
朝代：明

西庵一里路逶迤，乘兴行看石上诗。松问栽年无应者，水寻来处有逢时。竹垆故是茶经缺，藜杖真于野服宜。珍重前修游赏地，青山应笑我生迟。
西溪书屋为张邦谷题
作者：邵宝
朝代：明

西溪又是太湖西，东望龙峰路不迷。我有草堂泉石畔，十年云月梦栖栖。
西轩子岁暮东还
作者：邵宝
朝代：明

铁岸帆开忆去年，今年仍发冉泾船。閒来为客真知我，老去逢灾不怨天。嘉树半枯犹翠叶，清渠无恙自寒泉。有诗已寄儒台使，还许携儿了旧编。
西郊观稼奉次涯翁先生
作者：邵宝
朝代：明

诏许明农值此年，西郊垂稼正田田。一时偶出游还赋，四海方询食与眠。溪水多鱼供有馔，野人皆酒飨无筵。寿村风景谁堪拟，韦杜同归尺五天。
西郭
作者：邵宝
朝代：明

新霁行西郭，青畴接野泉。小车随水曲，高屋指云边。山沐欣今雨，湖颴忆去年。浩歌乘夜月，何日泛溪船。
西郭雨行
作者：邵宝
朝代：明

冒雨行西郭，遥闻山下泉。林回俄鹭起，草际即云边。入寺应疑客，逢农且贺年。登台望东渚，个个泊渔船。
见五老峰
作者：邵宝
朝代：明

倚棹看山卯到辰，白云何意不随人。久要未恨相逢晚，远望还输独对真。坐客眼青高踞榻，飞仙鬟碧浅笼巾。它年问答应多事，一笑而今共出尘。
见新月用前韵
作者：邵宝
朝代：明

独恨中秋月，年年照病身。星边槎有客，江上笛何人。兔影还双杵，蟾光欲半轮。万峰天柱顶，愁坐正驰神。
见松子
作者：邵宝
朝代：明

手种双松树，直我庭前楹。一年松花开，三年松子生。松子初辞花，青青复青青。日看日渐长，匀圆自天生。一粒成一树，森然遍郊坰。
见素公寄和公惠山泉歌至
作者：邵宝
朝代：明

素老书来手独开，涯翁书复几时来。百年倡和空金玉，千丈光华自斗台。震泽云山愁独对，重阳风雨梦初回。坛帷更拟龙峰下，一勺清泉万古哀。
观东山草堂赋墨本
作者：邵宝
朝代：明

湖南刘是江东谢，千古清风两草堂。归去有词涯老在，人间漫许晋文章。
观冯廷伯园池湖石
作者：邵宝
朝代：明

石丈新从湖上来，君家方筑水中台。百年风力谁能挽，万古云根我更培。袍笏有时真合取，斧寻何处尚须裁。题名未敢轻拈笔，恐露精光逼斗台。
观李剑州乐歌谱
作者：邵宝
朝代：明

凤箫声断惊风雨，十有三弦移短柱。江上何人一笛横，别作黄钟起宫羽。剑州剑州何苦心，小悬钟鼓高张琴。吴歌听罢今蜀道，金玉近来真尔音。
观松雪书渊明饮酒诗
作者：邵宝
朝代：明

墨花春洒水晶宫，漫写陶诗岂醉中。莫道柴桑非我地，笔端真有晋人风。
观梅
作者：邵宝
朝代：明

病起逢春意渐宽，梅花又向槛前看。色如桃李无尘俗，心与冰霜共岁寒。素后也知施采易，黄时才觉作酸难。东风吹雨花朝近，对酒题诗政未阑。
观水北山人新作我行窝
作者：邵宝
朝代：明

三里青山接水云，菊花时节每寻君。也知僻地真须假，敢谓虚名可与闻。閒处渔樵如宿约，老来农圃亦徒云。惟应再结吟诗社，共对西神赋夕曛。
观沧浪吟卷
作者：邵宝
朝代：明

沧浪吟卷三江话，助我论诗到日斜。逻卒屡过宾客静，不知门外有风沙。
观泉和叶巡按
作者：邵宝
朝代：明

柱史心如水，观风及我泉。评于唐客外，诗在宋人先。寒响回云壑，春流带野烟。閒来驻骢马，入寺不参禅。
观泉巾
作者：邵宝
朝代：明

织騣复织騣，制此头上巾。有名合从我，我是观泉人。无缨不须濯，山中况无尘。百坡既已夥，一角亦非真。萧萧九峰雨，秋风送凉新。吾自爱吾物，悠然梦千春。
观泉有感
作者：邵宝
朝代：明

阳城居晋鄙，薰德几千人。我亦山林久，观泉愧我巾。
观红梅次玉林韵
作者：邵宝
朝代：明

两树新从浙上来，一株先向槛前开。春回老干经三月，酒入酡颜定几杯。画笔词锋争胜负，花情人意两徘徊。玉林高唱南沙和，月上东山客始回。清兴逢春似水来，红梅花下小筵开。尽将颜色降诗律，独引风情入酒杯。积雪不知香逗遛，落霞还与影徘徊。海棠更有西轩在，赏事真须第二回。
观红梅次玉林韵·其一
作者：邵宝
朝代：明

两树新从浙上来，一株先向槛前开。春回老干经三月，酒入酡颜定几杯。画笔词锋争胜负，花情人意两徘徊。玉林高唱南沙和，月上东山客始回。
观红梅次玉林韵·其二
作者：邵宝
朝代：明

清兴逢春似水来，红梅花下小筵开。尽将颜色降诗律，独引风情入酒杯。积雪不知香逗遛，落霞还与影徘徊。海棠更有西轩在，赏事真须第二回。
观荷永言
作者：邵宝
朝代：明

凿池种荷花，东引冉泾水。辟如筑堂坛，于焉待君子。南风动清漪，正好看花时。君子有难进，花开故迟迟。花开淡有姿，有香亦清远。可望不可亲，时舒复时卷。夕坐当花前，怀人思悠然。玉井起作者，诗成已千年。
观荷永言·其一
作者：邵宝
朝代：明

凿池种荷花，东引冉泾水。辟如筑堂坛，于焉待君子。
观荷永言·其三
作者：邵宝
朝代：明

花开淡有姿，有香亦清远。可望不可亲，时舒复时卷。
观荷永言·其二
作者：邵宝
朝代：明

南风动清漪，正好看花时。君子有难进，花开故迟迟。
观荷永言·其四
作者：邵宝
朝代：明

夕坐当花前，怀人思悠然。玉井起作者，诗成已千年。
观诚意伯像于处州
作者：邵宝
朝代：明

一代元功百世豪，遗容瞻处丽阳高。天留汤沐田无税，人效明禋涧有毛。莘野不妨初就桀，草庐犹恨未诛曹。万峰指点青田路，断石枯松望眼劳。
观锡山塔基寄顾少参与成
作者：邵宝
朝代：明

东峰石塔对西峰，云去云来俯仰中。万古不磨铭地语，百年谁试补天功。雷将化雨春回蛰，斗避文星夜起虹。何日落成须我报，望湖亭上一樽同。
警斋
作者：邵宝
朝代：明

林居事幽讨，长诵敬斋箴。客至论今古，时兴策励心。
许道宁秋山晴岚图
作者：邵宝
朝代：明

春山岚重秋山少，宿雾浮烟亦昏晓。千峰万峰爽气生，望入虚无俱缥缈。画图到此须写真，许君笔力真能神。丹丘博士有巨眼，谓是晚年尤可人。题诗更得鹿场子，万里秋旻双决眦。本来面目见苍厓，笼罩谁加青与紫。乾坤无心四时改，万变消沉一真在。古人观物复今人，秋色无端几千载。君不见邹君得此爱如玉，长卷装潢更犀轴。何当携上九龙巅，南望湖天送孤鹜。
访舒方伯本直
作者：邵宝
朝代：明

细雨深山路，高风勇退人。骨同仙入相，心与道为邻。白发霜馀少，丹崖眼底真。归舟逐烟水，回首已迷津。
试曲水
作者：邵宝
朝代：明

正月已尽二月来，梅花半落杏初开。山中新作兰亭水，明日同人试一杯。
诸公以将石联句为赠次韵以答
作者：邵宝
朝代：明

泉已离山久，谁教冽且寒。无形成砥柱，有价比琅玕。重在移时试，清从激处看。不妨江海上，风雨落花残。
诸友观菊用韵
作者：邵宝
朝代：明

一赏真偿数月忙，晚香篱落爱秋阳。花中亦有清时隐，林下能无野老狂。浅淡色如酬世务，衰迟心已谢年芳。岁寒更拟题诗处，和靖先生别擅场。
诸君子和章既众予戏为海棠答之
作者：邵宝
朝代：明

任教呼马复呼牛，桃李无言我合休。暮雨空遗湘浦玦，春风还造渭川舟。瑶台偃蹇三秋梦，金屋婵娟万古囚。谁为诸公醒醉眼，翠松苍竹傍云邱。
读元史
作者：邵宝
朝代：明

大都图籍帝使收。群儒秉笔谁春秋。仲尼可作史可修。如不可作，迁固之例吾当求。不然吾将为夏游。
读冯廷伯元始剩语三绝
作者：邵宝
朝代：明

会当子午全无象，子到中间一点生。从此乾坤还日月，此天先后自分明。太极生人人会谈，但能知二不知三。谁将拈出三中一，还与濂溪老子参。才怪多言言已多，风来水面便生波。不如跳出樊笼去，独和尧夫击壤歌。
读冯廷伯元始剩语三绝·其一
作者：邵宝
朝代：明

会当子午全无象，子到中间一点生。从此乾坤还日月，此天先后自分明。
读冯廷伯元始剩语三绝·其三
作者：邵宝
朝代：明

才怪多言言已多，风来水面便生波。不如跳出樊笼去，独和尧夫击壤歌。
读冯廷伯元始剩语三绝·其二
作者：邵宝
朝代：明

太极生人人会谈，但能知二不知三。谁将拈出三中一，还与濂溪老子参。
读成布衣祭忠文
作者：邵宝
朝代：明

万古兴亡泪满笺，一坛遥忆祭忠年。大书笔在凭谁执，高调歌沈待我传。无地可投湘水裔，有天应照越山颠。布衣闵世尤堪吊，何处松楸是墓田。
读杨君谦和雪诗次韵寄之
作者：邵宝
朝代：明

秃豪一扫繁枝叶，咏雪诗成淡于雪。眼中作者吾君谦，后出辞高意尤绝。直追坡老千载上，我辈不觉腰罄折。看君风槩有如此，当知此制难磨灭。愧我浅薄曾效颦，把笔对君如或掣。便欲索君书一通，大卷珍藏饰文缬。文章所贵自己出，下此纷纷徒琐屑。浑然元气未雕凿，言外风神亦飞瞥。知言未敢轻自许，和篇聊致评诗说。他年大作禆雅颂，磨有贞珉镌有铁。
读章恭毅年谱
作者：邵宝
朝代：明

国论非难定，惟应敢谏难。一封心自白，九死泪如丹。遗像凭谁问，新编许我看。敢言容易拜，东向欲为坛。
读钓台集用陈白沙韵二首
作者：邵宝
朝代：明

莫将身世较行藏，钓石能增处士光。青眼屡烦真主顾，白头端为故人昂。云归故䫈龙应懒，蘋委空江水亦香。九鼎一丝形迹外，尽教俗客笑荒唐。从来自信任人疑，一寸丹心付所知。白石有情依古庙，青苔无赖上残碑。芝从商䫈犹知主，鱼向磻溪已得师。未到桐江空仰止，数章新和白沙诗。
读钓台集用陈白沙韵二首·其一
作者：邵宝
朝代：明

莫将身世较行藏，钓石能增处士光。青眼屡烦真主顾，白头端为故人昂。云归故䫈龙应懒，蘋委空江水亦香。九鼎一丝形迹外，尽教俗客笑荒唐。
读钓台集用陈白沙韵二首·其二
作者：邵宝
朝代：明

从来自信任人疑，一寸丹心付所知。白石有情依古庙，青苔无赖上残碑。芝从商䫈犹知主，鱼向磻溪已得师。未到桐江空仰止，数章新和白沙诗。
读陆民望墓铭
作者：邵宝
朝代：明

爱君不能荐，深负百年知。吴越观风地，秦淮步月时。清脩堪立传，敦厚称为诗。读罢南沙诔，悽然泪欲垂。
谈秋云挽词
作者：邵宝
朝代：明

云到秋来懒作霖，飞飞何处竟销沈。听琴未了钟期兴，许剑长怀季札心。两郡事曾归史馆，百年名合传儒林。新碑高倚游来坞，时有行人下马寻。
谒东汇泽陈先生祠
作者：邵宝
朝代：明

团山坳里奠公堂，何意重来致瓣香。史及阙文怜误豕，礼将求野幸存羊。心精已与经行世，德义元堪社在乡。尚欠新碑书岁月，祠官称秩有封章。
谒严先生祠
作者：邵宝
朝代：明

碧石离离草色新，富春山下几回春。漫将卖菜辞求益，本为观鱼得任真。三代道亡还此有，两生心在更何人。客星亭倚浮云外，未许渔翁来卜邻。
谒于肃悯祠
作者：邵宝
朝代：明

祠前春雾隐绯袍，隔岭松声应海涛。伯纪空勤恢复计，子仪还重廓清劳。我将薄奠成三献，谁作长歌寄一号。西望岳坟才数里，白云湖上两峰高。
谒关公庙
作者：邵宝
朝代：明

本来报效非心事，死后英魂肯再游。白日在天书一纸，清风如水庙千秋。伏桥有志宁臣赵，左袒无期独为刘。半部邱明真得力，儿曹空解颂君侯。
谒子产祠
作者：邵宝
朝代：明

一上高台万古情，相君何在但留名。论经孔孟真褒贬，世到春秋有战争。西北封疆犹接晋，东南形势直吞荆。如今想像驰词地，庐井荒茫画不成。
谒文信国祠
作者：邵宝
朝代：明

春色无端满地莎，伤心燕市偶经过。清风又读忠臣传，白日如闻正气歌。社稷一身惟死是，纲常千古有功多。瓣香未了平生拜，回首荒祠独奈何。
谒李忠文公祠
作者：邵宝
朝代：明

江上孤城尽力支，忽惊风急仆旌旗。已无天诉吾穷矣，空有人书某死之。不负大魁真此地，终为厉鬼是何时。何当合祀余安庆，再刻文山双庙词。
谒玉泉先生墓
作者：邵宝
朝代：明

四十年来吊古心，偶因胜日遂幽寻。天留邱垄嗟谁扫，地近廒仓幸不侵。百世簪缨遗谍远，五贤俎豆古祠深。玉泉两字还须碣，一束生刍有嗣音。
谒舒方伯于山中
作者：邵宝
朝代：明

耆德吾当访，山中岂漫来。旧书三日约，今雨一尊开。健许身随鹤，閒将手植槐。苍生心未已，公亦奈何哉。
谒苏祠用前韵
作者：邵宝
朝代：明

去公千载我登堂，春草离离若与荒。雨露不知天地阔，江山应笑古今忙。官衔漫逐三司使，民瘼愁闻百里郎。何处有灵还可吊，旧游随地是吾乡。
谒谢叠山祠
作者：邵宝
朝代：明

从容就义几封书，三百年来养士馀。商老不知周粟富，晋人方恨楚材虚。庭留旧柏生同劲，鼎荐新薇死亦臞。有诏作人无事日，江花江草正愁予。
谒邺侯祠
作者：邵宝
朝代：明

井道而今政有功，瓣香来吊邺侯宫。龙收云雨秋空碧，鸿起江山夕照红。朱绂漫传封拜后，白衣真想指挥中。石池千古寒泉在，歌罢沧浪一鉴空。
谖草图
作者：邵宝
朝代：明

百年日短子心长，我为谖花爱此觞。今日东湖图画里，綵衣春酒庆当场。
谢人送菊
作者：邵宝
朝代：明

北风晚飕飕，寒香入我屋。问渠何方来，嘉园慧山麓。山人为华谋，如邻意先卜。谓我城中居，萧然数竿竹。主人抱秋怀，须尔媚幽独。尔华烂如金，我竹森如玉。微醉和陶吟，临风有馀馥。
谢侯明府遣医视老母用壬申岁闻侍养命韵
作者：邵宝
朝代：明

偶于文檄见都俞，多少忧怀为扫除。父母歌传千载上，君臣药在一言馀。三春寸草慈亲德，片纸千金令尹书。医国有人吾岂敢，秪从花径导潘舆。
谢冯佥宪惠文石
作者：邵宝
朝代：明

昔见石如松，今见石如竹。如松纹在皮，如竹纹在肉。纵横金错刀，凌乱锦一幅。置之山亭中，为案比青玉。焚香对初阳，古书时展读。问之赠者谁，仙人粲山麓。欲报何所将，寒泉手堪掬。
谢冯佥宪移竹用李文正公韵
作者：邵宝
朝代：明

茅竹曾闻避市尘，十年两地不轻分。平生直节真吾道，何处清风不此君。自保霜筠青似玉，须留雨叶翠如云。数挑山土勤舆力，西向梁溪望夕曛。
谢南沙送江鱼
作者：邵宝
朝代：明

江鱼入馔故人心，萱草堂前夜雨深。每羡杜陵歌白白，只今尤爱色如金。
谢守溪翁致洞庭新茶及罗纹笺
作者：邵宝
朝代：明

雨斋无客自焚香，百里双缄有使将。思渴为公嫌茗少，才悭于我愧笺长。晚来丝鬓忘禅榻，湖上青山带草堂。莫道沧洲天远矣，一星南极夜光芒。
谢少傅公惠梅子
作者：邵宝
朝代：明

谁将碧玉鍊成丸，寒逼人间玛瑙盘。数颗忽分元老赐，十年如在故山看。清含晓露真消渴，老向春风常带酸。嘉实秖应金鼎内，调和功在颂皆难。
谢巡按使来问疾且惠米
作者：邵宝
朝代：明

藜杖无如病足何，山中书枕两旬多。廪人忽致霜台贶，饭罢鱼羹一放歌。
谢张巡抚惠廪米
作者：邵宝
朝代：明

廪人珠玉辱多分，南浦犹怀共水云。作粥便将和薏苡，涯翁诗自学台闻。
谢张提学惠薏苡仁
作者：邵宝
朝代：明

辟湿初闻薏苡仁，涯翁诗里见来真。东风吹送台端贶，活火山泉共作春。
谢徐员外送石子歌
作者：邵宝
朝代：明

秋官西来自三衢，赠我石子舁十夫。问渠安所收拾此，急水滩头激浪馀。君何太劳我太迂，谁知古意皆可书。世间奇货玉与珠，我独爱此珠玉如。君看磊磊复落落，长短圆方不须凿。万壑千岩雨送来，沙与揩磨波与濯。皎然洁素蔚然青，夏造殷因亦惟错。寻常碌碌未足论，顾我一卷方华岳。我行两浙西复东，布帆几飏严滩风。一罂置此二三子，澄清激浊胶无功。而今万辈皆我润，润泽不与他山同。便将罗列阶左右，朝夕相看作良友，坦然函丈坚且久。君不见一番雨洗一番明，中涵云气上应星。
谢方石以祖母旌门有作次韵
作者：邵宝
朝代：明

怀清台倚海天遥，台上风吹宿瘴消。云汉章回联北极，山川光被表南条。宁无乡里评如史，信有闺门礼似朝。白发贤孙拜恩地，贞魂应亦望层霄。
谢方石先生挽词
作者：邵宝
朝代：明

我归林下公长逝，千里诗筒望不来。海隐本非唐少室，山居真似宋徂徕。雅歌何处声相和，野服它年手自裁。有石大书明祭酒，古松阴里墓门开。
谢朱巡按下问
作者：邵宝
朝代：明

梦忆泉声赋两知，赓歌先得一缄诗。雪山轻重公来去，河水清涟我病衰。满地江湖容白发，可人风月负青藜。平生知己观风使，愿共山中折桂枝。
谢浦文玉送黄雀及蟹
作者：邵宝
朝代：明

芦花风送稻花香，湖上秋来味故长。黄雀能黄蟹能紫，不知何地更鲈乡。
谢王郡公惠响器留别
作者：邵宝
朝代：明

君谢江湖器，山林安用之。鱼龙迎旧节，虎豹避清时。劄至起三肃，衔成试一吹。平生知我意，惟有此泉知。
谢王郡公惠风折古柏用杜韵
作者：邵宝
朝代：明

郡公书致郡堂柏，珍重真胜二千石。若非风雨起秋潮，此地何人敢绳尺。岁寒尚有不拔者，此两三株何足惜。相知相馈惟此物，公也清廉心愈白。鄙人谢病江水东，方为吾亲营寿宫。贞节碑成阁老笔，鬼神诃护青山空。客来劝我作亭子，少蔽上雨兼傍风。工师求木苦无力，得此立可观成功。小者为槛大者栋，材之良矣情尤重。召伯风能为我留，杜陵诗不愁谁送。亭前故有两危柯，松可鹤巢梧可凤。公材自合柱明堂，历尽冰霜终大用。
谢王郡公送鹿
作者：邵宝
朝代：明

书院初成路亦开，呦呦鹿自郡堂来。廿年却醒庐山梦，春草还生点易台。
谢生荔次友人
作者：邵宝
朝代：明
体裁：诗

有客传闽荔，怀君我更携。时和成地胜，物论待人齐。蜜荐连龙眼，尘封谢马蹄。因思南极贡，航海复山梯。
谢管令尹请春酒
作者：邵宝
朝代：明

春酒勤相召，其如病足何。坐惭推我先，揖恐答宾多。懒性容清世，狂吟和雅歌。县堂廉陛远，十载不曾过。
谢莫如山惠菖蒲歌
作者：邵宝
朝代：明

我有二奇石，来自上下钟。是时我行自南复之东，二物真相从。楼船习习生清风，迩来数年委置庭草丛。新春有客赠我石，其数与物皆相同，问之云来自蜀中。殊形异状不可以模写，大抵荒崖绝壁自天生质非一日，复有长江之水朝夕相撞舂。其间岁月不知几千百，乃成造化之神功。东坡雪浪何似者，吾此四物无乃堪弟兄。有客谓予言，此石置之盆，可种九节仙灵草。南沙偶来观，谓客言诚好，我将致之时尚早。早闻扣门声，一童手持抱。即令童子洗石分种之，如送仙人上蓬岛。走笔谢南沙，清贞愿相保。世上琼瑶何足宝。
谢赵良伯送竹
作者：邵宝
朝代：明

种竹无时亦漫谈，厌乾恶湿竟谁堪。贞元两字生生本，何事山人不解参。三十八竿真碧玉，湘妃泪点尚斑斑。冉泾东畔书台上，行见千年老凤还。
谢赵良伯送竹·其一
作者：邵宝
朝代：明

种竹无时亦漫谈，厌乾恶湿竟谁堪。贞元两字生生本，何事山人不解参。
谢赵良伯送竹·其二
作者：邵宝
朝代：明

三十八竿真碧玉，湘妃泪点尚斑斑。冉泾东畔书台上，行见千年老凤还。
谢邑令请乡饮
作者：邵宝
朝代：明

迷途岁晚尚茫茫，谓我嘉宾讵敢当。扬觯有人惭杜举，承筐无地想周行。一经讲受曾它日，三老周旋即此堂。为语县侯休见讶，莱衣方作小儿狂。
谷日阴寒微雨寄友用前韵
作者：邵宝
朝代：明

春来何处去何之，江郭寒多意故迟。梅亦有情争欲吐，草应无力暂如萎。迎盘送菜吴人俗，拔剑弹琴杜老诗。最是三桥灯市近，与君先订上元期。
貘皮行
作者：邵宝
朝代：明

客从巴东至，遗我一兽皮。观之非虎非熊罴，三十年前尝见之。貘哉貘哉古白泽，蜀中诸山多窟宅。嚼铁复吞铜，他物更何择。独出不知云雾深，狂奔但恨林原窄。辟邪亦袪湿，此语自古闻，今夕何夕来吾门。貘乎貘乎汝诚武，吾将高坐论斯文。
费子美过锡病不能来遣其子来访且索诗遂赋以赠
作者：邵宝
朝代：明

病馀闻荐喜君来，秋卷南归又几回。齐瑟未须论往事，燕台终不负良材。朝廷礼遇应前席，家世文章自上台。江郭萧条惊岁晚，凤凰池上有春雷。
费母寿歌
作者：邵宝
朝代：明

鹅湖山前江水长，梅花欲开春酒香。满堂宾客拜寿母，眼中孙子森成行。黑头从子魁且相，一月三书问无恙。参翁他日曾相勤，吕梁碑在新亭上。古之世族今费宗，文章科第声隆崇。愿母百岁主内政，再振河东柳氏风。
赐大明会典
作者：邵宝
朝代：明

缃函新捧出天衢，十载文光照石渠。唐作一经徒托语，周遗六典始成书。圣神功化三才里，今昔经纶万卷馀。遐想先皇初诏日，洞观千古欲何如。
赠东湖
作者：邵宝
朝代：明

东湖来自东海涯，到山先拜梁溪祠。梁溪先生千载士，文章德业真吾师。前公来时未有此，我归方浚吾泉水。此时此地复此泉，青眼相看更吾子。草蔬一饭正愧予，野人忽馈深溪鱼。急烹入馔肥且硕，此事真合牵联书。泉傍有台名点易，昔梦依稀尚能忆。高丘远海谪仙诗，歌对沧茫两无极。平生知己主一翁，几回墓草经秋风。因之尚论文庄叶，遗录今谁问水东。
赠传神吴芳远
作者：邵宝
朝代：明

谁家阿堵点能真，四十馀年不数人。临颖笔端饶气槩，泰和象外妙精神。閒留我在心千古，老遇君来貌一新。骨相山林今已定，不劳物色向风尘。
赠余鸿宾
作者：邵宝
朝代：明

晚领儒官檄，真成阙里游。诸生今复鲁，吾道故从周。冻雨随春作，凉云接海浮。古松看挺拔，应待栋梁求。
赠冯廷伯
作者：邵宝
朝代：明

看竹何须问主人，主人读易已忘春。一声啼鸟山居静，境似桃源不避秦。
赠刘瑞州用齐用陆东皋先生在许州赠予韵
作者：邵宝
朝代：明

长安别后怀君甚，下马频过太法师。曲沃政看重布日，横渠书忆旧谈时。忧深未觉江湖远，望切真嫌道路迟。若问东山今岭外，暮云千里隔心期。
赠刘用熙次白岩
作者：邵宝
朝代：明

友道久寥落，每叹知音希。伐木歌故在，山蹊草离离。吾昔游京国，数公幸相依。惠我以明德，不啻食与衣。尚论古之人，未敢轻生讥。刘公湖南彦，元思更洞微。瑶琴出故匣，朱弦映星徽。一唱仅三叹，谁欤领其几。君志在纂述，不见朱与绯。纷纷竞前进，江湖固君宜。彼庸不知君，爱惜徒尔为。君行视郡符，谢病勤公移。犹举一二政，阖郡怀威慈。尺疏告天子，扬帆指云矶。譬如善御者，君其范我驰。予言指江水，欺君有如斯。我昔在东省，君来语时时。远穷姚姒上，微言折群辞。黄卷独与对，执笔分从违。季通难书易，夙为晦翁知。岂知世途内，嫫母憎西施。君行督淮赋，琴鹤相追随。著书数万言，鸢鱼见潜飞。别去愿努力，名山以为期。他日唐一经，作者非君谁。江水日夜流，春来两涯满。君家钓矶边，直钩自昏旦。争席者何人，忘机不知谴。登高望中原，周道元坦坦。启蓍得明占，山水互成蹇。八音正谐和，还爱磬立辨。商歌尽离骚，反和谁子善。虞陛垂衣裳，孔庭进瑚琏。青云乃君宜，野处无乃舛。知音满乾坤，有力竞推挽。伤哉附势繁，尚矣言利罕。衡门闭青春，矻矻事脩纂。回思白岩诗，同心利金断。我怀如白岩，闻诗色堪赧。我昨造君庐，食饮方衎衎。阶除鸟雀鸣，鹿也游町疃。天籁时一声，泠风动群窾。昔闻卧龙翁，长啸比乐管。尚论三代下，斯人实冠冕。客从隆中来，遗我书一卷。与君共展之，疾读不可缓。春气日以深，江汉日以远。赠处古有规，勿惮吾侃侃。笑指东山巅，松枝正堪晚。
赠刘用熙次白岩·其一
作者：邵宝
朝代：明

友道久寥落，每叹知音希。伐木歌故在，山蹊草离离。吾昔游京国，数公幸相依。惠我以明德，不啻食与衣。尚论古之人，未敢轻生讥。刘公湖南彦，元思更洞微。瑶琴出故匣，朱弦映星徽。一唱仅三叹，谁欤领其几。君志在纂述，不见朱与绯。纷纷竞前进，江湖固君宜。彼庸不知君，爱惜徒尔为。君行视郡符，谢病勤公移。犹举一二政，阖郡怀威慈。尺疏告天子，扬帆指云矶。譬如善御者，君其范我驰。予言指江水，欺君有如斯。
赠刘用熙次白岩·其三
作者：邵宝
朝代：明

江水日夜流，春来两涯满。君家钓矶边，直钩自昏旦。争席者何人，忘机不知谴。登高望中原，周道元坦坦。启蓍得明占，山水互成蹇。八音正谐和，还爱磬立辨。商歌尽离骚，反和谁子善。虞陛垂衣裳，孔庭进瑚琏。青云乃君宜，野处无乃舛。知音满乾坤，有力竞推挽。伤哉附势繁，尚矣言利罕。衡门闭青春，矻矻事脩纂。回思白岩诗，同心利金断。我怀如白岩，闻诗色堪赧。我昨造君庐，食饮方衎衎。阶除鸟雀鸣，鹿也游町疃。天籁时一声，泠风动群窾。昔闻卧龙翁，长啸比乐管。尚论三代下，斯人实冠冕。客从隆中来，遗我书一卷。与君共展之，疾读不可缓。春气日以深，江汉日以远。赠处古有规，勿惮吾侃侃。笑指东山巅，松枝正堪晚。
赠刘用熙次白岩·其二
作者：邵宝
朝代：明

我昔在东省，君来语时时。远穷姚姒上，微言折群辞。黄卷独与对，执笔分从违。季通难书易，夙为晦翁知。岂知世途内，嫫母憎西施。君行督淮赋，琴鹤相追随。著书数万言，鸢鱼见潜飞。别去愿努力，名山以为期。他日唐一经，作者非君谁。
赠刘衢州
作者：邵宝
朝代：明

数里衢东郭，望望清献祠。愿言舣君棹，载诵东坡碑。赵子不可作，江水清涟漪。焚香伫清夜，矢心亦陈词。琴亡古调存，鹤去归何时。吊古有馀感，吾心自吾师。
赠吴山人
作者：邵宝
朝代：明

渊明酒以逃，陆羽乃茶癖。千载两高人，同心不同迹。山人鸿渐流，有具随我适。采新试名泉，吾山屡为客。水火自成功，居然得真液。细啜对山僧，永此风月夕。山人竹为垆，曾赏王友石。九原谁起之，邀君共坛席。泉流茗复春，山人眼长碧。我歌柴桑词，把酒一浮白。
赠吴道士
作者：邵宝
朝代：明

羽人偶相过，野服带烟霞。处处山中药，年年海上槎。寻常聊作客，三十早辞家。何日天风便，蓬莱海一涯。
赠吴鹰扬
作者：邵宝
朝代：明

湖上初逢地，城中再会年。白头今老矣，青眼故依然。
赠周作之
作者：邵宝
朝代：明

别来风彘转深微，雨雪青灯坐掩扉。江晚不堪滕阁眺，春初应及楚帆归。寻常未必钟期少，五十何妨伯玉非。它夜南沙重下榻，匡山云尚在征衣。
赠周含山
作者：邵宝
朝代：明

五年佐邑平如水，更有馀功及我泉。何地含山君莫问，两般疆宇一般天。
赠周松月
作者：邵宝
朝代：明

晓起空庭月在松，惠山寺里正鸣钟。诗人访我来何早，第七峰前一短筇。
赠周育斋
作者：邵宝
朝代：明

风雨秋堂冷，公来便作春。雅情长共物，妙语不惊人。池养寒泉静，园收硕果仁。飘然还画舫，湖海自知津。
赠徐东之
作者：邵宝
朝代：明

姓名已上古灵章，却忆江南水竹乡。忧似唐衢无涕泪，古松阴里啸声长。
赠徐岳峰少邃用邃翁韵二首
作者：邵宝
朝代：明

数月旬宣疏几通，南来忧思对山翁。祗缘萱幄迎非便，不谓薇垣养未隆。老鹤正须惊独夜，冥鸿未许溯长空。北巡曾到苏门否，拜罢姚公拜邵公。伊昔相知自浙中，百年心事一经同。斯人海岳真钟秀，何处江湖不效忠。严濑水声风激烈，钱塘山色雨空濛。北堂莱舞从容地，识破人间道与功。
赠徐岳峰少邃用邃翁韵二首·其一
作者：邵宝
朝代：明

数月旬宣疏几通，南来忧思对山翁。祗缘萱幄迎非便，不谓薇垣养未隆。老鹤正须惊独夜，冥鸿未许溯长空。北巡曾到苏门否，拜罢姚公拜邵公。
赠徐岳峰少邃用邃翁韵二首·其二
作者：邵宝
朝代：明

伊昔相知自浙中，百年心事一经同。斯人海岳真钟秀，何处江湖不效忠。严濑水声风激烈，钱塘山色雨空濛。北堂莱舞从容地，识破人间道与功。
赠惠训术秋山
作者：邵宝
朝代：明

甲子须臾信矣无，人间元亦有蓬壶。等閒悟得循环理，坐倚高松看海枯。
赠户侍王德华分赈东行
作者：邵宝
朝代：明

燕山东去马骎骎，百姓应知使者心。野有赭衣人似兽，途多菜色米如金。天开岱岳增新观，春到甘棠复旧阴。若过青州须吊古，范公祠下石泉深。
赠李参政士清
作者：邵宝
朝代：明

两世交承旧，三年晤语新。艰危临塞日，勤苦报君身。藩省衔初大，丘园业尚贫。公心元似水，何处见缁尘。
赠李听鹤
作者：邵宝
朝代：明

握手论心廿载前，山人骨相半神仙。而今青眼还相见，笑指乔松不问年。
赠李天瑞
作者：邵宝
朝代：明

坐听寒漏二更馀，一榻全胜两地书。愁到几时凭我解，病从今日为君除。雪泥满地淹行李，云岛如天阻卜居。莫怪明朝欲投辖，江湖回首雁应疏。
赠林以永
作者：邵宝
朝代：明

石亭寺下始逢君，疏出留台慰所闻。海郡南迁唐更远，沙门西逆汉初勤。百年山屐三时雨，五月江船万里云。归见素翁应感叹，邵州新庙荐清芬。
赠毛渊之
作者：邵宝
朝代：明

寒风吹客衣，之子正东归。云影连蓬岛，江光动少微。天边栖凤沼，海上钓鱼矶。折得梅花在，还将寄北扉。
赠牛总戎
作者：邵宝
朝代：明

旧镇新荒路，新衔督府官。九重亲授节，万里独登坛。远计胸中定，先声檄外欢。请看传令日，风采动旗竿。
赠王古直二首
作者：邵宝
朝代：明

碌碌长安市，有客戴葛巾。问之何为者，自言我山人。山人本在山，偶然落风尘。尚馀丘壑念，时向诗中陈。暮作琳宫主，朝为玉堂宾。兴到即成往，孰能疏与亲。浩歌对尊酒，一醉全吾真。栖栖复栖栖，而谓古遗直。曾从西曹游，冒禁为所识。长揖称诗人，法吏不敢斥。泡灯亦儿戏，破碎何足惜。西堂坐春风，凄凉泪沾臆。兹事久已传，野史谁当职。
赠王古直二首·其一
作者：邵宝
朝代：明

碌碌长安市，有客戴葛巾。问之何为者，自言我山人。山人本在山，偶然落风尘。尚馀丘壑念，时向诗中陈。暮作琳宫主，朝为玉堂宾。兴到即成往，孰能疏与亲。浩歌对尊酒，一醉全吾真。
赠王古直二首·其二
作者：邵宝
朝代：明

栖栖复栖栖，而谓古遗直。曾从西曹游，冒禁为所识。长揖称诗人，法吏不敢斥。泡灯亦儿戏，破碎何足惜。西堂坐春风，凄凉泪沾臆。兹事久已传，野史谁当职。
赠王生子春
作者：邵宝
朝代：明

子从天台来，衣裳带云气。谁知山泽臞，有志在当世。经史随所询，一一见深致。董生去古近，高明得超诣。胡然丛猥中，独与前修契。士患饥与寒，大节穷愈励。论事须尽变，变尽乃精义。源头浚真泉，如斯日川逝。孰谓政粗迹，而谓文小技。所贵道在兹，毫釐辨同异。我行入湖南，子作东归计。伯氏古逸民，知我知子意。明年黄鹤楼，待子共光霁。
赠王翁
作者：邵宝
朝代：明

惇史曾闻古有之，风流犹在汉文时。圣朝恩典还三代，笑对峨冠咏寿诗。
赠祝惟贞致仕南还次陈一夔
作者：邵宝
朝代：明

鹤骨棱棱苦为诗，年来此癖已成奇。与君抚卷俱陈迹，及我登坛竟后期。听鸟有情嗟反哺，折花无语赠将离。文星夜夜天南极，千里长吟寄所思。
赠董道卿三绝
作者：邵宝
朝代：明

旧时品士亭前客，却到吴山独慰予。风月东湖佳兴在，一方青竹数行书。校书几度入庐峰，题遍云泉石畔松。高座只今尘满壁，梦中犹忆讲时钟。迎养东西有老亲，鱼羹不负著书人。百年道眼风山老，留得门墙一脉春。
赠董道卿三绝·其一
作者：邵宝
朝代：明

旧时品士亭前客，却到吴山独慰予。风月东湖佳兴在，一方青竹数行书。
赠董道卿三绝·其三
作者：邵宝
朝代：明

迎养东西有老亲，鱼羹不负著书人。百年道眼风山老，留得门墙一脉春。
赠董道卿三绝·其二
作者：邵宝
朝代：明

校书几度入庐峰，题遍云泉石畔松。高座只今尘满壁，梦中犹忆讲时钟。
赠赵羽人
作者：邵宝
朝代：明

两地名山一羽衣，十年踪迹鹤同飞。丸中日月旋游度，坛上风雷泄化机。仰视三垣何朗历，傍观五岳亦依稀。老夫久有游仙兴，何处春风共采薇。
赠边伯山教授
作者：邵宝
朝代：明

看尽长安一日花，还从八月返星槎。儒官故冷师模重，宦路虽迂国体华。地接苏湖风有自，天空蓬阆海无涯。栋梁榱桷皆时用，歌向先生不是誇。
赠邹光懋
作者：邵宝
朝代：明

五月蠡溪新水生，菰蒲出水与堤平。望亭南望太湖白，溪上诗人无限情。
赠郴阳何都宪子元巡抚云南
作者：邵宝
朝代：明

昆明池水绝惊波，帝遣巡行意更多。汉尉几人能节制，尧封何地不包罗。塞逾南岳无鸿到，路比西川有鹤过。从此公堂须再筑，向来曾拟召棠歌。疆圉萧条轸帝心，职方使者奉纶音。西关不杖张骞节，北野真赍郭隗金。秋水骅骝千里近，春风苜蓿四郊深。燕云一望连秦树，剩许山川入壮吟。朝有程书野有歌，行过颍水复黄河。天于斗极瞻时近，风自棠阴憩处多。七郡图经随我在，百年田里谓民何。寻常莫拟题名处，万仞嵩高石可磨。马卿持节甸西东，騋牝长鸣起朔风。冀北群应逢伯乐，鲁坰才不颂僖公。六师气溢腾骧外，万国灵扬驾驭中。老骥绝尘吾望在，肯容毛仲并论功。
赠郴阳何都宪子元巡抚云南 其三 述河南参政事
作者：邵宝
朝代：明

朝有程书野有歌，行过颍水复黄河。天于斗极瞻时近，风自棠阴憩处多。七郡图经随我在，百年田里谓民何。寻常莫拟题名处，万仞嵩高石可磨。
赠郴阳何都宪子元巡抚云南 其二 述职方事
作者：邵宝
朝代：明

疆圉萧条轸帝心，职方使者奉纶音。西关不杖张骞节，北野真赍郭隗金。秋水骅骝千里近，春风苜蓿四郊深。燕云一望连秦树，剩许山川入壮吟。
赠郴阳何都宪子元巡抚云南 其四 述太仆少卿事
作者：邵宝
朝代：明

马卿持节甸西东，騋牝长鸣起朔风。冀北群应逢伯乐，鲁坰才不颂僖公。六师气溢腾骧外，万国灵扬驾驭中。老骥绝尘吾望在，肯容毛仲并论功。
赠郴阳何都宪子元巡抚云南·其一
作者：邵宝
朝代：明

昆明池水绝惊波，帝遣巡行意更多。汉尉几人能节制，尧封何地不包罗。塞逾南岳无鸿到，路比西川有鹤过。从此公堂须再筑，向来曾拟召棠歌。
赠针医罗某
作者：邵宝
朝代：明

百年江海兴，南粤又东吴。陈榻还曾否，骞槎信有无。神功人掷杖，隐计市悬壶。归到仙岩下，重看五岳图。
赠钱校书
作者：邵宝
朝代：明

夫椒山前孤草亭，水风吹月秋冥冥。客来鹤去主人返，七十二峰湖上青。
赠陆中书宏道
作者：邵宝
朝代：明

玉貌星瞳近侍臣，礼经读罢谒枫宸。苏州巷口宫詹馆，犹忆光风坐里春。
赠陆瘦竹
作者：邵宝
朝代：明

郡幕奔趋日，谁知瘦竹公。愁深相别处，兴远独归中。古篆山中石，新歌水上风。宁庵如我问，夜夜梦江东。
赠陈平江
作者：邵宝
朝代：明

南浦逢君处，相看各问津。乘槎元有汉，怀璧故无秦。带砺千年地，风波万里身。东风淮水上，古庙不胜春。
赠顾少参与成
作者：邵宝
朝代：明

病馀羡人健，如人视神仙。焚香坐长日，帘阁薰风前。闻君钱塘行，想望潮海天。湖船弄烟水，旧事今几年。君行吴山重，壮观归新篇。秋清力当健，我亦观吾泉。
赤壁图为王冬官题
作者：邵宝
朝代：明

古之达者苏黄州，览尽赤壁无馀秋。至今赋在景亦在，诵者如与公同舟。公舟凌空与物游，东山月出水漫流。清风徐来酒在手，羽人何处仍丹邱。曹吴胜负江山羞，洞箫一声生远愁。眼前水月客知否，一笑自点仙翁头。水曹年来作浙游，苏堤风景应全收。却望美人图画里，蒹葭霜满湖南洲。
赤壁图歌次西涯先生韵为华生云作
作者：邵宝
朝代：明

长江无声动吹万，月上东山度河汉。东坡词赋思千秋，客吹洞箫如发难。兴亡有恨客心苦，不独曹吴堪扼腕。汉家心腹已摧伤，手足安能相救捍。猛风东来水倒流，南军北军忽相乱。天公助顺不助逆，若论成功犹未半。华容道远老瞒愁，周郎渡江江有岸。朝宗江汉本无心，蜀浪吴潮各分散。巴丘哀罢又瘴乡，为国意忘天下患。后人吊古对江山，坐遣胸中置冰炭。洞萧声尽客何言，似笑老生谈熟烂。百年水月坡翁心，泛泛不知身在窜。明朝酒醒赋初成，白雪调高歌欲断。西涯居士今东坡，逝矣岁星今几换。画图流转到东吴，诗句人将史书看。华生况是知音人，击节向余三赏叹。
赵秘阁训夫哀挽册
作者：邵宝
朝代：明

别君远在廿年前，偶读哀词一泫然。越客调经涯老赏，晋人书自洑翁传。天连阁道长当御，地近瀛洲太逼仙。曾向缙云询白叟，潮江烟雨隔青田。
超然堂
作者：邵宝
朝代：明

新种梧桐待凤凰，廿年犹记梦中祥。日长合有人高卧，山浅还应地善藏。平野星辰多夕观，少微云雾更江乡。一声清磬中峰起，误道朝庐近未央。
超然堂会饮聊述短句
作者：邵宝
朝代：明

一笑超然上我堂，向来芥蒂已全忘。党园四皓非吾座，洛社群英亦此觞。江上共惊云散早，山中还爱水流长。岁寒更有风霜在，分付梅花作主张。
超然堂成二首
作者：邵宝
朝代：明

一泉一石皆君赐，敢谓山林远庙廊。鹿洞胜游空旧榻，颍川奇梦有今堂。厓悬老树冬逾劲，畦引清流岁不荒。久矣吾衰还策杖，西岩北望拜焚香。平生心性爱宽閒，又作新堂傍旧山。云石巧当斜径处，露泉时滴小池间。老来书策元非课，世上功名岂有关。我不绝尘尘自绝，翛然晨往夕忘还。
超然堂成二首·其一
作者：邵宝
朝代：明

一泉一石皆君赐，敢谓山林远庙廊。鹿洞胜游空旧榻，颍川奇梦有今堂。厓悬老树冬逾劲，畦引清流岁不荒。久矣吾衰还策杖，西岩北望拜焚香。
超然堂成二首·其二
作者：邵宝
朝代：明

平生心性爱宽閒，又作新堂傍旧山。云石巧当斜径处，露泉时滴小池间。老来书策元非课，世上功名岂有关。我不绝尘尘自绝，翛然晨往夕忘还。
超然堂用韵答陈子引
作者：邵宝
朝代：明

茶山居士惠山行，六月虚堂昼不扃。何处清风能此客，向来大暑似繁刑。吟筇缓待东山月，征旆遄朝北斗星。秋草满前无刈者，应将茂叔认吾庭。
超然堂送丽水酒后漫述
作者：邵宝
朝代：明

登台兼赏雨，且送远行人。此日尊前醉，殊方别后春。红云天北极，青野海西滨。高处君明眼，临分懒重陈。
越明日寝哭后作
作者：邵宝
朝代：明

别公已分见无期，不谓伤心在此时。再致语将茎露酒，两知音托惠泉诗。山中几杖操今远，雪里门墙立故迟。最是寿筵宾客散，西风吹雨夜凄其。
跃马泉
作者：邵宝
朝代：明

跃马泉何在，西岩洞北头。无疆坤亦健，有本坎还流。块历风争骤，空行雪避遒。百年谁执御，江汉日悠悠。
轩辕冢
作者：邵宝
朝代：明

黄帝已仙今有冢，武皇一语群臣愯。衣冠葬者对谓谁，千载似为方士俑。谀臣诞谩不足非，有冢岂徒冠与衣。董生汲直乃安在，牖纳空嗟失此机。
辛丒下第还重过开利寺
作者：邵宝
朝代：明

奔走尘途已半年，扁舟重系寺门前。分明记得离家日，古殿寒灯月满天。
辞巡按发帑之令发书有作呈邑中长贰诸君子
作者：邵宝
朝代：明

珍重霜台念我私，郁攸悔祸岁寒时。古人高谊如将见，野老愁心谅亦知。宋史不遗师道传，唐风犹载伐檀诗。尺书远托南邮吏，再拜情深在一辞。
过严滩
作者：邵宝
朝代：明

独上客星亭，群峰雨外青。公心如介石，吾道亦沧溟。出处轻商楫，来归重汉庭。渔歌朝又暮，云掩北山铭。
过冯公岭
作者：邵宝
朝代：明

衣湿才知马入云，隔峰人语半相闻。前行共指桃花砦，巨石如碑不见文。
过南康
作者：邵宝
朝代：明

突尔匡庐又眼前，白笼云气碧笼烟。天留风景都无恙，我与山灵故有缘。晴雨漫须询五老，寒暄忽已计三年。独怜渴思今如许，为汲开先寺里泉。
过天津见新筑台
作者：邵宝
朝代：明

台起孤城外，风尘地有馀。奔鲸惊筑观，飞鸟避储胥。鸥白连渔浦，杨青引漕渠。它年志兵卫，史笔定联书。
过惠麓
作者：邵宝
朝代：明

胜寺游人少，春深不见春。茶留僧供淡，草唤客愁频。野望时时极，途号字字真。吾衰敢忘世，无语独伤神。
过昌山用欧阳圭斋韵
作者：邵宝
朝代：明

江自袁来一道斜，万山回首正思家。游云润足滋胸臆，活水清堪漱齿牙。薄暮更闻林外鸟，馀春犹见道傍花。铃冈高处多奇观，已办明朝踏软沙。
过沧州
作者：邵宝
朝代：明

指点沧州路，秋来屡受攻。一言符间法，数矢奏奇功。败屋寒灰后，荒城野浸中。鱼盐近何价，欲问海滨翁。
过清江访彭云田
作者：邵宝
朝代：明

相逢忽讶鬓成丝，药笼闻多贮紫芝。汝颍旧游如说梦，江湖今雨又论诗。碧分草色开新社，红入桃花满故枝。田事有秋何必问，白云元与此心期。
过湖
作者：邵宝
朝代：明

两洲相对五丈许，十里湾湾下湖水。借问舟人谁所为，年年水落长如此。
过百步洪吊苏墨亭
作者：邵宝
朝代：明

我来长洪初落波，波光映石机穿梭。两崖微露古铁色，绝无纤垢非人磨。泊舟分司纵瞻眺，喜见旧刻留东坡。山人乘月作何状，犹想野服裁秋荷。仙翁幻语僧解悟，起成万泡沈千涡。滔滔一泻数百里，昔人浪诧谈悬河。高歌激烈应山谷，星斗入水皆森罗。更看笔力九鼎重，寻常转挽须双驼。冬官好事取入室，灵物得所方委蛇。迩来霖潦复深没，劳我拂拭尘盈窠。古今俯仰叹陈迹，惊湍骇浪如予何。题诗草草告河伯，有鬼欲坏烦撝呵。
过舍弟小庄复用前韵
作者：邵宝
朝代：明

溪深竹密两三家，树柳为墙近北涯。浅水渐容新渚出，疏林犹作远山遮。路回贾客帆初转，风急行人帽欲斜。日暮相看兴无尽，漫从舟畔采蘋花。
过长沙不得谒贾祠
作者：邵宝
朝代：明

巨笔谁修汉一经，治安策已动天听。奠无可藉茅空白，采不堪纫草正青。旧井定通瀍北水，新祠真应斗南星。独怜鵩鸟翻为瑞，万古清风满石亭。
过龟山
作者：邵宝
朝代：明

渎庙龟山顶，长淮日夜东。放船方海月，挂席更天风。鬼物荒唐里，神功镇静中。济川吾岂敢，斯道正无穷。
迎春后令君复遣伶人来侑小酌口占
作者：邵宝
朝代：明

迎春小队到门庭，冉里桥边草欲青。旧俗新风皆在志，北词南曲总成声。大观老去多馀景，微醉年来有别亭。更爱令君能俊雅，歌谣行听满山城。
近作海棠诗苦多用事而于情态顾略焉今以禁体物例作一首为诗家道之
作者：邵宝
朝代：明

野装萧散欲骑牛，独为看花兴未休。香雾有情笼月榭，綵霞无数寄风舟。祇忧绝色天将忌，且喜殊方地不囚。愁赋阳春应坐汝，谁将太白上高邱。
还自长沙未有述作谢沈休翁
作者：邵宝
朝代：明

谓我南行大有诗，鄙人何敢与闻之。潇湘尚忆虞巡地，云梦宁知楚猎时。木落洞庭秋复尔，鹤来赤壁夜何其。登高坐待浮云尽，回首青天见九疑。
连日在听松冗未有诗雨中补之
作者：邵宝
朝代：明

谁将第一扁西神，竹径新开及晚春。劫火不烧无屋地，海鸥如避有机人。池边水脉通时活，阁上松声听后真。闻道观音经卷在，欲从老衲话来因。
述事用澹成韵
作者：邵宝
朝代：明

世事弦歌外，吾庐揖让中。竹深云冉冉，苔滑径重重。我独观生理，人徒问坐功。秋深苦多雨，真欲讼云龙。
述喜
作者：邵宝
朝代：明

闻道銮舆返，南来两报同。浮云开北极，久雨转东风。病力慈闱下，欢声醉社中。惟应操短简，日课著书功。
述怀
作者：邵宝
朝代：明

东园桃与李，白日忽蹉跎。左右佩双璜，徙倚引芳柯。寒衣欲谁待，春风扇微和。齐心同所愿，结根太山阿。
追悼匏庵公
作者：邵宝
朝代：明

天寿斯文为国华，枯藤瘦树著新葩。无书谢客门长静，有梦怀人室未遐。十字谁题君子墓，一编自许大方家。梧桐高倚庵前月，鸣鸟寥寥噪暮鸦。
追悼杜柽居
作者：邵宝
朝代：明

柽翁书断几经年，忍见哀音到耳边。梦里关山犹阻在，画中人物竟萧然。游追司马才千里，隐比东方但一廛。独爱高谈惊鬼胆，江湖风雨不堪传。
追悼留鹤潘先生
作者：邵宝
朝代：明

台海冥冥鹤不留，漫从诗卷见箕裘。百年星聚金陵会，六郡风生岱岳游。濠水游鱼心独契，苏门遗草手曾收。荒邱岁月休重问，年少王郎已白头。
追挽庄定山
作者：邵宝
朝代：明

尺疏曾闻奏玉皇，上元灯火谢词章。百年不起燕台马，万古犹存鲁庙羊。剑委烟霞还岳气，笔参星斗动江光。长歌滴尽东堂雨，祗缺青山一瓣香。
追挽蒋参议惟深
作者：邵宝
朝代：明

忆驻西藩节，观风几论心。云收庐岳远，水入蠡湖深。正气埋邱剑，馀音挂壁琴。箕裘佳子在，相对一沾襟。
追次秦中斋先生韵赠潘玉林
作者：邵宝
朝代：明

不见中斋见此诗，玉林高榻雨丝丝。白莲社里曾为客，黄石祠前自得师。方外未应无野史，世间元亦有儒医。墓铭久閟西原草，到处逢人说母慈。
追次西涯先生寄题叠嶂楼
作者：邵宝
朝代：明

涯老题诗在，居然见此楼。书邮何日到，碑刻几人留。树色分淮甸，江声接楚流。吾登方恨晚，谁赋不悲秋。六代孤鸿没，三山片石浮。村墟多佛塔，野水有渔舟。吴越连诸郡，荆扬跨两州。岁年齐始建，风景白曾游。谢眺亭偏古，严陵石最幽。傥非公一语，千载若为酬。
送万晦之
作者：邵宝
朝代：明

南阳有约欲相寻，回首清风别颍阴。鲁望江湖从故态，少陵花鸟负初心。诗邀佳境云随杖，梦破残更月在琴。歇马烦君问诸葛，草庐无径落华深。
送东山公行边
作者：邵宝
朝代：明

司徒始受命，朝野贺得人。两边数万骑，所望公一身。公囊无刍粮，公心有经纶。亦有为国念，对越天与神。岂不知匮乏，鞠躬在兹辰。公复不自用，乃荐一二臣。遗事旁搜阅，微言博咨询。稽首殿陛下，丰仪动高旻。登车向西郭，尊俎罗朝绅。慨然尽馀酌，老眼无边尘。谓公唐室晏，谓公汉家恂。千载有韩范，公也真其伦。公有激众义，公有抚众仁。未至百草秋，既至万卉春。缓急在公手，琐琐何足陈。
送人
作者：邵宝
朝代：明

解摈不足作，江上悲蚤秋。文非今日贽，道有古人谋。井恻泉初渫，洋望潦已收。千年陈榻后，为我吊南州。
送伍御史汝真之广东
作者：邵宝
朝代：明

煌煌岭南节，迤逦过江东。岁月驰驱里，山川感慨中。有天还北斗，何草不秋风。如见王宜学，相思道病翁。
送僧圆显住慧山寺
作者：邵宝
朝代：明

寺据诸山会，公因一檄来。梦惊松阁雨，归扫石床苔。得主怜西社，遗书吊北台。野云心迹在，古洞傍泉开。
送冯少府
作者：邵宝
朝代：明

震泽连三郡，官程百里船。哦松多隙地，监水有馀天。惠博春忻作，征宽夜稳眠。民风堪采处，时致乃翁前。
送刘介夫
作者：邵宝
朝代：明

瘗卷邱边秋草多，两知亭下客频过。故人三宿还辞去，独听沧浪奈水何。炎荒蜀道宦途长，何处风光不饱尝。鹿洞旧游时入梦，烦君为我赋新堂。
送刘介夫·其一
作者：邵宝
朝代：明

瘗卷邱边秋草多，两知亭下客频过。故人三宿还辞去，独听沧浪奈水何。
送刘介夫·其二
作者：邵宝
朝代：明

炎荒蜀道宦途长，何处风光不饱尝。鹿洞旧游时入梦，烦君为我赋新堂。
送刘介夫四川提学
作者：邵宝
朝代：明

蜀道兵戈后，君行为作人。冬深方度腊，江远故从岷。钟鼓堂坛曙，旌旗道路春。锦川明似镜，天与照风神。
送刘用熙
作者：邵宝
朝代：明

今之异人刘牧龙，绰有两汉先秦风。等閒踪迹不肯露，下混此世将无同。或时耿耿作怪语，恍忽使我难形容。殷彝周鼎初出土，置在清庙明堂中。又如江水撞石钟，天然音调非人工。蛟龙跃舞送雷雨，倏歘霁景留云松。直将飞步泰华峰，沐浴沆瀣观洪濛。身骑白鹤真自适，口啖紫芝犹未穷。彼哉皦皦不解事，唯子能固还能通。我今规子复有说，古来夷隘惠不恭。吁嗟此别拟三载，河淮合流日夜东，尚友千古谁其从。
送华大参文光
作者：邵宝
朝代：明

老鹤风清蜀道寒，使君直节动朝端。峨眉月小天非远，滟滪春深水正宽。今雨客怀还对榻，平生交谊自胜冠。益州画像闻犹在，石本凭君一寄看。兵戈销尽蜀江深，甘雨和风使者临。宽得一分非小惠，远从三殿是佳音。他年鸣凤曾为瑞，何处甘棠不作阴。提学分司如我问，古梅花下忆论心。
送华大参文光·其一
作者：邵宝
朝代：明

老鹤风清蜀道寒，使君直节动朝端。峨眉月小天非远，滟滪春深水正宽。今雨客怀还对榻，平生交谊自胜冠。益州画像闻犹在，石本凭君一寄看。
送华大参文光·其二
作者：邵宝
朝代：明

兵戈销尽蜀江深，甘雨和风使者临。宽得一分非小惠，远从三殿是佳音。他年鸣凤曾为瑞，何处甘棠不作阴。提学分司如我问，古梅花下忆论心。
送华方伯文光
作者：邵宝
朝代：明

峨眉风采动闽关，使命新从阙下还。部檄误投川道路，行旌遄度越江山。风谣又逐旬宣驾，献纳曾闻侍从班。而我亦怀薇省地，两峰回首海云间。
送吴方伯献之赴山西
作者：邵宝
朝代：明

三月行旌度太行，和风甘雨百花香。吴公旧政曾于汉，晋国馀民本自唐。双阙每瞻星北极，诸邦兼领甸西方。不须久作江湖念，回首从容是庙堂。
送吴经历从韶
作者：邵宝
朝代：明

武卫参文吏，西川控贵阳。塞平宵檄少，幕静昼吟长。江汉才难尽，风云志未忘。量移还有地，宣力答君王。
送周宪使用杜韵
作者：邵宝
朝代：明

人生交道无去住，送君望极章江雾。水如别思注壶觞，侑以西山古松树。松有青枝未足奇，奇在冰霜万峰莫。旧鹤仍随赵老装，新骢犹识桓郎路。岭南民物昔又今，烦君为问彫疲故。秋来瘴海连黄茅，一洗迎风玉壶露。浩歌向君击节馀，几多郁抱从今除。古人忧乐天下耳，数语请检希文书。庙堂从容他日地，回首江湖云杳如。
送周工部元弼
作者：邵宝
朝代：明

水部官怜初拜日，金陵地忆旧游时。未应岁月閒供吏，最是江山巧索诗。秋色催人移棹急，客怀逢雨出郊迟。静中经济堪料理，笑把清樽有所期。
送周治中
作者：邵宝
朝代：明

骥足风尘一展开，士元何啻治中才。劳如晋鄙阳城在，清自关西伯起来。书考适逢龙虎榜，送行还上凤凰台。幽明黜陟非吾事，惟有新诗与子裁。
送喻武昌宜之
作者：邵宝
朝代：明

虎符龙节照洪波，中老曾经此地过。两志共知文献在，百年将谓武昌何。眼明每引黄楼望，听远如闻赤壁歌。况有玉泉家学在，黑头功业未蹉跎。
送喻祁阳时
作者：邵宝
朝代：明

永州南隔洞庭深，令尹之官动楚吟。展骥谁怜庞氏足，捕蛇偏感柳侯心。行春驾远歌盈路，帘昼庭閒政在琴。何日徵书君莫问，东风郊野看棠阴。
送工侍徐公致政南还途中有作
作者：邵宝
朝代：明

祖帐东门久不陈，古人高致又今人。阙庭回首风光远，岐路关心雨色新。图画应传千万本，经纶方倚二三臣。送君濯发沧溟水，晚节堂前戴角巾。
送张东白先生赴南京太常
作者：邵宝
朝代：明

张公经纶资，海内望所属。如云夙从龙，退复卧岩谷。寻常都市中，人拟丹崖玉。静观极幽深，浑噩书数屋。清风动冠绅，门生满南服。两朝三大制，承命入天禄。椽笔追典谟，名冠作者录。三年未尝淹，一官不啻足。先忧激深衷，时骋江湖目。琴高独听音，棋老傍观局。翻然读礼馀，有命领宗祝。南都今镐丰，陵庙故祗肃。公心对神明，行哉副宸烛。恭惟圣祖灵，陟降在于穆。百年礼与乐，旧典行可复。皇思任老成，至治期从欲。论道赞鸿猷，舍公又焉卜。
送张汝立
作者：邵宝
朝代：明

尘海风波定，山林径路深。閒情能对酒，雅调尚留琴。隔岁论文地，平生点易心。归舟经玉峡，老树晚萧森。山中方独吟，客至共登临。城塔回高鸟，溪帆送远林。乘槎如有约，坐树亦何心。明日东吴道，相思迟尔音。
送张汝立·其一
作者：邵宝
朝代：明

尘海风波定，山林径路深。閒情能对酒，雅调尚留琴。隔岁论文地，平生点易心。归舟经玉峡，老树晚萧森。
送张汝立·其二
作者：邵宝
朝代：明

山中方独吟，客至共登临。城塔回高鸟，溪帆送远林。乘槎如有约，坐树亦何心。明日东吴道，相思迟尔音。
送张淳安羽
作者：邵宝
朝代：明

清才往往爱君诗，百里为郎奈别离。州县未为吾道屈，江湖真见此行宜。水连晚渡宁辞远，春入山城却恨迟。更爱公馀多古意，蛟峰高处读遗碑。
送彭佥宪还莆田
作者：邵宝
朝代：明

壶公山南南海滨，山中人兮尧舜民。淮南有招招不得，桂树丛丛秋复春。壶山主人大隐者，缄书远致南峰下。丹厓青壁勿自誇，我有幽怀为君写。我招不是淮南招，考槃同赋还同谣。避人避地两无谓，白云杳杳壶山高。昔居郎曹更宪府，理是渔纶断樵斧。十年吏隐人不知，却道渔樵自今伍。掉头巢父入海东，冥鸿万里商颜翁。何如兹山倚南极，中深可著神仙宫。七人作者莫知氏，为溺为沮竟谁是。能从吾游吾与之，坐共閒鸥看川逝。
送徐提学
作者：邵宝
朝代：明

两浙多才地，三年化雨深。何人悲枥马，有客赋镕金。歌向胥潮听，书从禹穴寻。旧游吾所愧，棠树未成阴。
送徐耕隐
作者：邵宝
朝代：明

白头京国为谁来，星聚应占近上台。天下仲淹元老在，山中宏景隐君回。竹林有句人争和，云岫无心鹤漫猜。相业家声千百世，义庄新倚洑溪开。
送戴仲鹖谪岭南和侯明府
作者：邵宝
朝代：明

清江浦口驰词地，左顺门前待报时。远道谪官何日到，小臣忧国有天知。镜看白发朝还掩，棹指青山晚更移。老我閒居复多病，秋来愁和送君诗。
送施克和之平乐
作者：邵宝
朝代：明

行尽潇湘问吏邮，青山回处古昭州。自知宦寓应如水，谁道刑官便是秋。身在江湖频望阙，道经岳鄂两登楼。三年宪召君当起，莫指苍梧赋远游。
送施子羽
作者：邵宝
朝代：明

青年文苑恣游观，慈母堂前日问安。春服试来坛雨霁，夜灯悬处砚冰寒。琴边山水知应少，药里君臣效亦难。此去京华须问讯，上林何树可栖翰。
送施渐之平乐省亲
作者：邵宝
朝代：明

潇湘洞庭涵太空，诗人行色在胸中。石钟舟畔三江月，铁笛楼前五夜风。衡岳雁回程可计，苍梧云尽望无穷。凭将一勺龙泉水，远向昭州寿乃翁。
送曹永平于德
作者：邵宝
朝代：明

十载昌言动庙堂，永平假守似淮阳。西垂阅实初旋节，东甸巡行又出疆。田里情于台省近，江湖心与阙廷长。汉家千石还登相，消得人称一字良。
送朱工部请告归上虞
作者：邵宝
朝代：明

记得逢君在乐平，新凉庭院碧梧清。周官六典曾司寇，禹贡三江又水衡。泽国烟波吟里兴，云林风日病馀情。西兴渡口犹回首，闻道秋潮昨夜生。
送朱推官
作者：邵宝
朝代：明

曾从天际望苍梧，西向浔州莫问途。狱讼岂应轻郡国，经纶未必负江湖。文书散后诗还有，车服临时牒并无。指日听宣风宪召，郁林船石又东吴。
送朱都事相之云南
作者：邵宝
朝代：明

万里滇南帅阃开，幕僚今喜得英才。胸中丘壑供挥染，眼底烟霞任剪裁。闭户读书踰十载，出门献赋动三台。清时戎政多参画，行见封章起宪台。
送李司训
作者：邵宝
朝代：明

九载成贤日，超迁在此行。飞龙重睹象，鸣鹿屡闻声。雨露春方早，江湖晚更晴。东山读书处，回首有馀情。
送李司训宗文之建昌
作者：邵宝
朝代：明

山水旴江郡，诸生喜得师。吾游曾此地，君去不同时。仙观真卿笔，乡仓晦父碑。相寻还有暇，为我吊磁龟。
送李惟正
作者：邵宝
朝代：明

秋气驱炎歊，长途向清凉。有客别我去，千里东南行。客也试台吏，经纶乃中藏。诏归荷君赐，慈母方在堂。囊空无长物，杂遝罗群芳。腰悬古时剑，一拂万丈光。登山桂作屩，涉水兰为桨。瞻依略东岱，靡靡逾河梁。挽之竟莫留，欣然倒壶觞。问客不我荅，兴歌漫成章。激昂露衷曲，古意何悠扬。馀音未断绝，起视高云翔。云翔不能定，目极秋天长。我闻壮其意，欲赠何所将。珍重复珍重，此意愿勿忘。
送李白夫
作者：邵宝
朝代：明

他日兰溪上，相知尚未深。东山千里梦，南国两年心。长路看孤剑，高枝待上林。朱弦寥落久，三叹对希音。
送杨东川郎中葬
作者：邵宝
朝代：明

风雨空山瘗玉时，老亲临穴不胜悲。死生大矣君臣重，邱垄萧然岁月迟。君事已成从我志，我铭未尽诔君辞。石门冰雪肩舆险，忍泪题诗慰两儿。
送杨学正之安陆
作者：邵宝
朝代：明

老臆吞云梦，于今在眼中。楚材元有望，湖教故多功。山色连平野，江流入半空。谁为三鳣颂，夫子又关东。
送杨衢州磐
作者：邵宝
朝代：明

秋晚山城别驾临，水清石净万峰深。风回祥凤轻千仞，日转甘棠爱寸阴。吾道百年皆此地，斯民三代复何心。赵公祠下瞻趋地，共讶今来又一琴。
送梅
作者：邵宝
朝代：明

吹残玉笛有馀妍，愁向东风问雨前。共矢心情如白日，长留颜色似青年。看过春陌且从客，餐尽朝霞还访仙。何处江皋可遗玦，罗浮回首海南天。
送殷时衡应贡之京
作者：邵宝
朝代：明

泽宫春贡起英才，三策彤庭昼日开。骥力正当千里道，凤威须傍九成台。珠从海上原无价，木到江南故有材。赋得长杨多讽在，愿因清燕奏蓬莱。
送浦丽水文玉
作者：邵宝
朝代：明

十年丽水我曾游，又赋新诗送县侯。山戢兵戈金在穴，海通舟楫盬成邱。有人俎豆如诸葛，何处弦歌不子游。且莫易看循吏传，几多风采待君收。
送浦文玉会试
作者：邵宝
朝代：明

雪色照行李，江帆影碧空。壮怀离别外，长策对扬中。风转扶摇上，星回斗柄东。济时公等在，吾道付冥鸿。
送潘之达之遂安
作者：邵宝
朝代：明

三载平阳野有歌，重来仍溯浙江波。大才小试还如此，旧政新民欲柰何。山雨从星秋旱久，海潮应月晚寒多。汉廷方重循良吏，五十功名鬓未皤。
送潘侍御起溟
作者：邵宝
朝代：明

柱史新从两浙还，清风随鹢过吴山。南方郡国巡行后，北极朝廷仰望间。八月秋涛虚谷震，六桥春雨落花斑。朝来暂舣蓉湖棹，却爱沙鸥水际閒。
送潘平阳
作者：邵宝
朝代：明

东归匝月复南游，百里封疆旧是州。雁荡峰高连两越，钱塘潮长及中秋。琴横昼日随鸣鹤，冕露春风起卧牛。更喜老亲迎养便，冯公舆接少微舟。
送王同知之处州
作者：邵宝
朝代：明

伊昔曾游地，今还送故人。舟横吴浦晚，驾转丽阳春。山静南无粤，星明北有辰。不须论展骥，天子重臣邻。
送王子春还天台
作者：邵宝
朝代：明

天台人欲去，把酒问桃花。履向山中石，裾凌海上霞。一经终遁世，数亩自成家。更作明年约，春泉共煮茶。
送王朝言
作者：邵宝
朝代：明

朝言天下士，乃作西江行。把酒酹岐路，清风引双旌。尊前即万里，动我淮阳情。淮阳岂可薄，所志在汉庭。君去江湖重，君留江湖轻。君行何所挟，岱岳云英英。远浮洞庭白，高点匡庐青。谁知造化意，藉此方经营。归欤作霖雨，四海多苍生。
送王蒙
作者：邵宝
朝代：明

夜深犹诵读，扶我出风烟。水陆仍千里，门墙未一年。课程虽应举，科级本希贤。明岁春风里，还来饮此泉。
送秦中丞国声之湖南兼呈东山先生
作者：邵宝
朝代：明

中丞旌节自东来，黄鹤楼高倚宪台。江汉朝宗千古地，风霆鼓舞一时才。洞庭水阔春初渡，衡岳云深晚正开。老矣东山烦问讯，苍生回首柰何哉。
送秦古峰别驾用前韵
作者：邵宝
朝代：明

孔嘉驿前江草新，送行偏感旧游人。骥才此地方堪展，凤德何民不可亲。春雨桑麻无旷野，秋风黍稷有明神。烦君为吊康斋墓，十字题碑愧未真。
送秦国瞻赴应天判
作者：邵宝
朝代：明

南国今丰镐，东郊旧毕陈。保釐资一德，相恊赖诸臣。城险瞻维石，江深渡有津。谒陵真对越，适野极咨询。汉史闻书凤，周风想赋麟。转输民力竭，湔涤圣恩新。牧苑曾归地，乘舆亦济人。羽仪看筮渐，棠憩听歌豳。日月光偏近，山川气孔神。吾贤应妙简，尹伯况同寅。此日栖鸾地，他年燕鹿宾。省台虚席在，珍重报君身。
送秦思鲁
作者：邵宝
朝代：明

秋酌薇堂别思遐，喜占春信对灯花。向来武爵辞君锡，此去文章为国华。寒岭乔松方挺节，晚园硕果亦回芽。遥知京邸承欢地，刚说辞家又到家。
送程副使用素翁韵
作者：邵宝
朝代：明

赤壁舟移一夜风，十年晤语几回同。向来鸣是周冈凤，何处乘非汉道骢。伊洛渊源新浚后，江湖幽隐旧游中。遥知素老相逢地，太白楼高月满篷。
送罗员外
作者：邵宝
朝代：明

病足稀登惠麓堂，公来草木被馀光。方传惠泽流州郡，独爱昌言动庙廊。秀句已镌泉畔石，清风长满召南棠。司徒分领留都计，多少经纶望省郎。
送莫典史
作者：邵宝
朝代：明

堂上亲双老，天涯客早归。他年毛义檄，此日老莱衣。晴岭穿云易，风滩上水稀。曾闻巡按语，未艾独知几。
送莫如山应王郡公纂修之聘兼柬陈廷猷
作者：邵宝
朝代：明

岁晚携书谒郡侯，侯方燕坐对春秋。两生有道时非汉，二国无徵礼自周。歌采康衢今日颂，传留廉吏后人修。多情若问西山路，古树阴中涧水流。
送莫江陵
作者：邵宝
朝代：明

古来雄胜地，今送令君游。星宿连中极，江山据上游。政从平处善，学向静中优。春雨桑麻绿，时登郭外楼。
送萧户部
作者：邵宝
朝代：明

水衡之司天下七，算舟通楮时制同。京师南来四千里，浒墅实当吴会中。地官主事延平彦，鸾栖旧在吴江县。政平如水起歌谣，今之歌谣乃重见。司徒搉课岁有常，数或不经宁惠商。太原周公有是语，至今传诵盈庙堂。萧君不苛亦不纵，隐然名为司徒重。江边野老阅人多，独汲山泉远相送。
送葛泉州
作者：邵宝
朝代：明

老称汉吏尚青年，路指南闽上越船。何郡独非盘错地，吾山元有洌寒泉。田田麻麦东风雨，夜夜星辰北极天。行过莆阳烦问讯，素翁庄在野云边。
送行人喻汉宗之
作者：邵宝
朝代：明

苍梧云接楚江西，万里南行岭复溪。使者节从天子所，解元名自省闱题。家音正值三秋雁，朝报初违五夜鸡。尚忆宪台冰玉地，独将文字诵昌黎。
送谢景州
作者：邵宝
朝代：明

财赋南畿郡，文章太学官。清为舆论重，老觉仕途难。台斗天何近，沧瀛地本宽。董祠千载后，再拜肃衣冠。
送费鹅湖先生归铅山
作者：邵宝
朝代：明

归兴乘秋度玉山，始知佳境在人间。云鸿影外江湖远，皋鹤声中日月间。秘阁文章天下手，都门图画老臣颜。感公相问无能荅，病客江南正掩关。
送赵立之应贡
作者：邵宝
朝代：明

君门北望政如天，有志元从鼓箧年。岁赋远追三代典，命题亲御九重筵。诗成行卷如携岳，酒尽离觞更酌泉。莫向秋风逐车骑，新春须上渡江船。
送过司训赴天台
作者：邵宝
朝代：明

浙左皆名郡，惟台更古风。群经芸阁上，多士杏坛中。禄在休嗟老，文成且送穷。深山饶大木，阴庇海天东。
送过钲用夏方伯韵
作者：邵宝
朝代：明

七月潮江接淼茫，送君孤棹过闽阳。倚天奇石高堪仰，载道清风暑不伤。藩省右枢还左辖，弟兄秋酌似春觞。月明夜夜看南斗，下有文星对远望。
送道卿
作者：邵宝
朝代：明

十日留君未尽情，懒从南郭送君行。千年琴在朱弦老，万里人归白发生。陆羽祠前泉水活，严陵滩上桂舟轻。风山问我笺书事，随笔时时不敢程。
送道卿
作者：邵宝
朝代：明

道卿南来登我堂，西风飒飒吹衣裳。十年话远寒宵短，一瓣香清新月光。操椠当年曾白鹿，濯缨何处不沧浪。烦君为吊诸贤墓，朱吕风流在此乡。
送邵佥宪用之复任山东
作者：邵宝
朝代：明

滇海归来老使君，东行还共泰山云。州兼青兖双旌去，天近沧瀛一道分。何处秦碑犹可识，它年汉诏漫曾闻。须公高揽澄清辔，马首西风日未曛。
送邹光大
作者：邵宝
朝代：明

分手金台下，东南望故乡。春随三月尽，水入五湖长。爱石焚香拜，评泉挟茗尝。风光看不了，一一付奚囊。
送郑刑部汝华
作者：邵宝
朝代：明

郑君瑚琏器，瘦马亦随行。秋晚天涯别，山多溪水长。眼应空冀野，泪欲洒泷冈。直北须回首，郎星帝座傍。
送金潮
作者：邵宝
朝代：明

万壑清冰贮玉壶，相逢却讶是尘途。颖师妙已传琴操，米老奇还托画图。白马五陵初入蓟，绿杨三月又归吴。凭谁为赋行吟地，云满青山月满湖。
送钱以正再赴太医院
作者：邵宝
朝代：明

有术能医国，无阶可致身。孤槎沽海月，瘦马洛京尘。心苦书檠夜，情欣药笼春。千秋夔契外，岐伯是何人。
送钱太常使毕还朝次韵
作者：邵宝
朝代：明

也知昼锦非君志，至乐无如使过家。祝捧御名天只尺，祀成殷礼国光华。紫薇省下迎周节，黄鹤楼前返汉槎。十月东风如有意，漕湖宅近大江涯。
送钱昌言赴顺宁经府
作者：邵宝
朝代：明

万里滇南郡幕行，先从水道问邮程。乾坤何往非臣所，朝夕难违是子情。晚日每看山外影，寒江犹听雾中声。独怜泰伯祠前别，数点梅花照眼明。
送陆海盐以昭
作者：邵宝
朝代：明

佐令盐官去，严程向海边。千家成邑地，一命济人年。晚听弦歌市，春行斥卤田。南康弓冶在，异政有超迁。
送陈严州嘉言
作者：邵宝
朝代：明

旧守持新节，江边问睦州。春星观雨驾，秋水济川舟。风濑迎驺骑，云山带驿楼。范公公所慕，到处得追游。
送陈原习巡蜀
作者：邵宝
朝代：明

廿年风采动台端，按节南荒六月寒。汉法共推经术吏，周廷元重惠文冠。路当险远行何易，时向承平谏独难。揽辔观风秋万里，峨眉山月马前看。
送陈嘉猷赴朱氏馆
作者：邵宝
朝代：明

五里湖南御史家，春星寒带草堂斜。太邱今在皋比席，日与诸生泳圣涯。
送陈都宪赴南台
作者：邵宝
朝代：明

雄都镇南服，江流走其隈。惊风鼓高浪，驾御须公才。公船树双帜，令重御史台。轻裘兀中坐，一鼓千艘开。江灵戒百神，前驱步浮埃。有陈既如云，有声复如雷。见将不见水，颓波为之回。周流有馀暇，独起吊古怀。汉功陋昆明，天堑胡为哉。巍巍皇祖业，万载恒规恢。安危系所修，愿见封章来。
送顾台州
作者：邵宝
朝代：明

君从西南来，复向东南去。会稽望九疑，愁云蔽江渚。禹穴阒无声，欲与神灵语。台州海冥冥，金城独高据。双旌动文星，共识君来处。君来何所将，东风共时雨。寄语台州人，君归愿无遽。
送顾泉州与新
作者：邵宝
朝代：明

一时三守邑多贤，佳报先从海上传。直谏曾惊他日震，清修应比此山泉。凤凰仪羽非无地，黍稷馨香是有年。五马双旌元贵重，朝廷异数况高悬。
送顾行人与新
作者：邵宝
朝代：明

奉使真随八月槎，南风五月又辞家。松花露溢离亭酒，石子泉将客路茶。北极朝廷瞻象魏，中原藩省赋皇华。明年再揽澄清辔，独听民谣到海涯。
送马参议公御之陜西
作者：邵宝
朝代：明

外省元兼内六曹，使君西去更贤劳。迎舟风助黄流急，随马云分华岳高。远道谁教歌憩茇，丰年独遣问啼号。一尊未尽临岐思，寒日荒荒满节旄。
送黄司训
作者：邵宝
朝代：明

春江渌净带晴烟，晓发苍梧万里船。酒尽长亭宾客散，有人极目楚南天。
送黄司训致政还广西
作者：邵宝
朝代：明

七年頖水赋菁莪，回首苍梧柰远何。贞节平生亲力苦，武阶初命弟情多。寄书西去愁仍积，迎养东来乐已过。行不可留空怅望，九疑云尽洞庭波。
送黄梦弼还江阴
作者：邵宝
朝代：明

儒吏风流又在今，寻常嚬笑见君心。车前独许花迎旆，堂下长留鹤听琴。紫极自连诸宿近，白云犹阻一江深。明年欲问鸾栖地，天照西台柏有阴。
途中即事
作者：邵宝
朝代：明

野花不识春风力，春亦无心为野花。自色自形红更白，祗添诗景与诗家。
途中次白参议辅之
作者：邵宝
朝代：明

舟行数日远尘歊，秋旱长河潦未消。程趣漕兵无邸阁，报传候吏有津桥。道傍垂枣全供鸟，野外飞蝗半食苗。几度观风入村落，舆人堪诵不堪谣。
通州留别李都宪惟正
作者：邵宝
朝代：明

潞河堤上望浑河，诸老追随几度过。春兴有馀三月小，夕谈无数十年多。东郊正尔歌灵雨，南浦何须赋渌波。边马不嘶青草阔，中丞问俗意如何。
通州相城呈同事诸公二首
作者：邵宝
朝代：明

眼中形势尽登临，前辈经营亦苦心。一道星河天廪近，千年风气水门深。驿亭东去多辽使，商舶南来半越吟。漕计经春定何似，长安三月米如金。肩舆南浦复西邱，尽日淹留为此州。云隐层城才见塔，水漫孤渡偶逢舟。林风力浅花能晚，山雨声迟麦未秋。最是中丞忧国计，几回独立向东流。
通州相城呈同事诸公二首·其一
作者：邵宝
朝代：明

眼中形势尽登临，前辈经营亦苦心。一道星河天廪近，千年风气水门深。驿亭东去多辽使，商舶南来半越吟。漕计经春定何似，长安三月米如金。
通州相城呈同事诸公二首·其二
作者：邵宝
朝代：明

肩舆南浦复西邱，尽日淹留为此州。云隐层城才见塔，水漫孤渡偶逢舟。林风力浅花能晚，山雨声迟麦未秋。最是中丞忧国计，几回独立向东流。
通州遇老母生日
作者：邵宝
朝代：明

去岁兹辰捧寿觞，一时冠盖总成行。萱从蓟北还新梦，梅到淮南有蚤香。寓客馆看东野线，望慈闱著老莱裳。稀龄只在明年是，春酒亲持笑上堂。
通州遇老母生日
作者：邵宝
朝代：明

去岁兹辰正在家，笑倾春酒对梅花。日长自计还千算，地远谁教各一涯。天上鸾书重雨露，山中萱室自烟霞。凭谁为报真消息，己谢秋风奉使槎。
遇王参政汝言
作者：邵宝
朝代：明

兰泽多芳草，引领遥相晞。河汉清且浅，愁思当告谁。我有一尊酒，客从远方来。临河濯长缨，乐饮不知疲。努力崇明德，馀光照我衣。
遗慕为许直赋
作者：邵宝
朝代：明

父死儿未生，儿生不知父。问母父形容，十问还九误。一念自提孩，哀哀到迟暮。我作遗慕篇，悲歌动行路。
遣夜用前韵
作者：邵宝
朝代：明

吟遣初长夜，愁将久病身。地宽吾爱我，天远此怀人。北共星从极，西生月在轮。披衣还起坐，无汨是存神。
遣暑四事
作者：邵宝
朝代：明

清泉白石子，置之古铜簋。泉出此山中，石来汉江水。两峰泻寒泉，石庵得意笔。悬之堂西偏，白日风萧瑟。净扫席间地，周旋仅函丈。矮几置中央，坐爱垆烟上。楛槎种菖蒲，盆水半欲没。露珠上叶稍，爱尔仙灵物。
遣暑四事·其一
作者：邵宝
朝代：明

清泉白石子，置之古铜簋。泉出此山中，石来汉江水。
遣暑四事·其三
作者：邵宝
朝代：明

净扫席间地，周旋仅函丈。矮几置中央，坐爱垆烟上。
遣暑四事·其二
作者：邵宝
朝代：明

两峰泻寒泉，石庵得意笔。悬之堂西偏，白日风萧瑟。
遣暑四事·其四
作者：邵宝
朝代：明

楛槎种菖蒲，盆水半欲没。露珠上叶稍，爱尔仙灵物。
避客
作者：邵宝
朝代：明

避客游山馆，高秋霁景鲜。方修初服地，况近始生年。云影秋潭底，松枝晚阁前。老僧迷眼界，谓我羽衣仙。
避客山堂卧起
作者：邵宝
朝代：明

卧起闻清磬，悠然与境忘。秋高山寺静，夕霁海天长。避客还逢客，馀觞更洗觞。老僧知我意，隔水和沧浪。
避暑山中答莫如山
作者：邵宝
朝代：明

残暑未受遣，有诗来故人。数行犹觉少，三复不知频。竹径留题近，松坛入梦新。朝闻参赞语，传慰到慈亲。
邃庵先生约登金山
作者：邵宝
朝代：明

世间谁信有瀛洲，奇冠江南第一州。龙窟不知何事露，星槎真向几时浮。石分砥柱还孤注，水入沧溟正急流。更上留云穷望眼，海风吹浪晚飕飕。
邃庵诗
作者：邵宝
朝代：明

长安陌上结书屋，庭院沈沈几纡曲。最深者号文密房，如度层云入幽谷。主人峨冠讲且读，上溯虞唐犹未足。手探元化玄更玄，诸生拱侍森如玉。原泉滔滔放四隩，始知大雅歌穆穆。声宏以实理则然，陋彼寻常事边幅。陵莪菁菁时雨沐，不出户庭人望属。乍闻俎豆复军旅，平视边隅如辇毂。隐微知谨公所独，至虚生白能旁烛。苏公漫说风水涣，邵子閒吟地雷复。我曹浅薄徒有目，辱许升堂载瞻肃。行行深入得大观，何处湘南还岳麓。
邃翁寄文正公志铭藁至
作者：邵宝
朝代：明

铭公谁秉笔如椽，邃叟知公自蚤年。曾谓中郎碑可愧，也知裴老画堪传。遗书数卷真垂世，阴德三朝已格天。西直门西埋玉地，大书还见表新阡。
邹光懋为我复先世所藏画诗代简谢
作者：邵宝
朝代：明

吴绫三尺黄痴画，珍袭元从存一斋。五十七年慈母念，寻常一笑故人来。版留苏氏情尤著，记属昌黎手自裁。对客焚香还再拜，雕盘擎向影堂开。
邹就閒见访
作者：邵宝
朝代：明

三十年前见此翁，青春标格旧家风。而今白发垂双鬓，秋水依然是碧瞳。
邻竹
作者：邵宝
朝代：明

万玉栽非易，千金买更难。题诗问东老，须向岁寒看。
郊坛分献东镇退而有述
作者：邵宝
朝代：明

登坛礼东镇，嶪峨如在前。惟皇对上帝，小臣敢忘虔。沂山望海岱，其高薄云天。岂无方国祀，百灵合从乾。惠风自巽隅，馨香偏中天。明神固无语，我思通幽玄。心祈耳复听，影响若有然。山东盗方蔓，禾稼妨大田。辑宁当自兹，在在歌丰年。何以明予衷，素月西南悬。
郡公见访用得芝韵
作者：邵宝
朝代：明

又为吾泉益一奇，若冰洞口得灵芝。栽培是力非人与，雕刻无心有物知。光分日月云茎动，数应星辰露瓣滋。自古化机愁太泄，山灵从此谢公诗。
都下诸友联句见寄用韵答之
作者：邵宝
朝代：明

千里怀人似望仙，春波碧漾草青芊。周京汉署天寥阔，楚缆吴樯地接连。山下石钟谁定论，江边铁柱或虚传。欲凭山水寻诗句，录取图经次第笺。
都昌瞻陶母像
作者：邵宝
朝代：明

穷巷欣来长者车，淹留深愧食无鱼。青丝一缕并刀下，挽得中原九鼎馀。
都昌谒陶桓公祠
作者：邵宝
朝代：明

我航东汇泽，来拜陶公祠。英灵邈千古，犹系吾人思。公才不世出，幼学多师资。时衰领重镇，光辉动旌旗。大哉砥柱力，江汉如潢池。公生清谈后，惟勤禹为师。运甓投博具，举措非徒为。道积业可大，所志在济时。挥霍掣雷电，呼吸飞云霓。公在国与立，桓文下风斯。进退自明正，陋者徒生疑。孙曾志公志，痛恨晋祚移。一辞谢世事，采菊忘东篱。公心愈表表，后哲谅有知。鄱湖水浩渺，公神亦随之。醴牲岁复岁，乾坤以为期。
都昌阻风用陈后山韵与诸生
作者：邵宝
朝代：明

北风朝将东，濛濛复江雨。云谷淡还浓，匡庐渺何许。水神本无心，似为行人怒。望望落星湾，只尺不可渡。左蠡悬孤厓，古号险阻所。猛夫纵当前，焉用力扼虎。忆当岚光开，诗景恣探取。风雩寄晴峰，点也吾与汝。晦明固有时，今昔异闻睹。布泉水双绅，炉峰烟一缕。船窗坐无聊，令人邈怀古。悠悠黄鹤楼，远思孰能禦。宁辞酒杯宽，更爱诗律富。江氛有恒占，倚津问行贾。冥冥白映空，洞庭浸全楚。南风一转移，至日堪指数。诸生故多情，侍我同笑语。大哉天地间，茫茫分散聚。题诗记淹留，知者书付与。
酒间短歌次吴太史
作者：邵宝
朝代：明

延陵太史文之豪，手持椽笔轻一毫。却厌漆镂思匏陶，别筑坛社延风骚。健如风舸凌秋涛，元气浩浩天滔滔。忽入冰壑难容舠，豫章言必称禹皋。下视元白等播鼗，坐令万类归笼牢。间出水碧兼金膏，关西夫子真凤毛。咳唾中律鸣鸾刀，风吹锦服飘双绦。仙骨曾啖瑶池桃，手持权衡有纵操。收敛英迈胸中韬，彼哉坐井吝以骄。瑞物一见辟百妖，裁之品藻谁能逃。深许抱瓮恶桔槔，一日千里不觉劳。何尝仰首逢人号，我喜麻直能扶蒿。起家江左大布袍，两以文字魁群髦。宝鉴出匣弓辞韬，东陵野人随羽旄。不饮自醉黄生醪，雅终奏俗空嘈嘈。不可得麾安可招，自知一著良独高。
醉石为王翁赋
作者：邵宝
朝代：明

湖上秋容淡如拭，有人时卧林间石。石边有路通醉乡，梦邪真邪人不识。人有托，物无情。石可醉，亦可醒，一声何处沧浪清。
醉石次韵
作者：邵宝
朝代：明

太湖之南多秀峰，湖船偶载过莲蓉。何当移至三峰下，参我千年双古松。
醴陵旋节
作者：邵宝
朝代：明

三月湘东应召还，君恩免过万重山。正缘岐路生愁思，总为庭闱动笑颜。云与新篇封石壁，风随旧节度江关。百年报答知何地，只在丹心一寸间。
醴陵靖兴寺
作者：邵宝
朝代：明

古寺渌江畔，僧閒喜客来。殿堂分宝界，钟磬落瑶台。兴远云俱定，情多雨未回。旧庭元有树，若为老夫栽。
采石登谪仙楼
作者：邵宝
朝代：明

济上登楼已十年，兹楼兴在未登前。何人不道诗能圣，昔日空传酒解仙。舟楫心期风乍起，屋梁颜色月犹悬。留题讵敢轻磨石，万古江山一慨然。
采芝曲
作者：邵宝
朝代：明

采芝复采芝，避秦不避刘。山中壮且老，幸见兵戈休。亦闻张子房，苦为天下谋。垂死得一见，况从仁者游。归欤返吾所，已矣吾何求。行过首阳岭，下有两荒邱。再拜谢夷齐，吾道非公俦。
采薇曲
作者：邵宝
朝代：明

岐山有仁者，白首思来归。愿闻康衢谣，不图见戎衣。渴梦北海水，饥谢西山薇。死从泰伯游，此志终无违。
释菜濂溪书院贻王佥宪景昭
作者：邵宝
朝代：明

一脉濂溪万古天，江州名自道州传。有神真与泉俱活，无象还留月自圆。将济晚舟犹滞在，未成春服已悠然。东风昨报新消息，许我重栽玉井莲。
重登松风阁
作者：邵宝
朝代：明

天风满榻坐参禅，上有松声下有泉。高阁我来三纪外，老僧谁起百年前。茶垆夜湿昙花雨，画壁春销劫火烟。最是泷冈犹未表，北山回首思悠然。
重阳答钱户部
作者：邵宝
朝代：明

晴日重阳冗里过，百年佳节几蹉跎。山当对面愁登远，客有知心恨别多。白发此僧聊尔耳，黄花明日又如何。沧浪濯足非吾敢，敢谓春湖胜王珂。
野色
作者：邵宝
朝代：明

黄泥桥西溪岸斜，东风吹水拥溪沙。杜陵药饵长随我，韩子诗书正满家。何处不看悬磬室，有人还着替舟槎。涣然亭外当时路，只隔南涯与北涯。
金山行送林提学之山西
作者：邵宝
朝代：明

大江之中，有峰崔嵬。屹然独立不可动，百川到此皆萦回。乾坤风气，与水相移推。来今往古无断续，中间有阖复有开。顺流直泻忽此突然者，俨如玄圭锡禹戴履参三才。吾闻岷山导江，东沱北汇，茫然两涯。瞿塘谁为峡，滟滪谁为堆。洞庭东去小孤小，又东千里行绕凤凰之高台。南徐望海只尺是青天，如宇置此坳堂杯。兹峰非柱亦非碣，清泠隔绝人间埃。神宫佛刹半参倚，唐镌宋刻剥落生莓苔。蛟龙隐盘窟，鸾鹄栖悬崖。上摩苍茫下临空洞兮，不可以测度，但见海有西户江有东南隈。一山二水理应尔，嗟此卷石直从何地天将来。水神夜戒百灵护，万骑驱逐疾走如衔枚。吁嗟乎，尾闾去终日，昆崙几时回。振陵风雨潮汐争喧豗。大哉吾道一逝者，夫何为乎有澜日倒波今颓。若非藉此作孤障，彼狂且悍将谁与之裁。吾人定力如此石，沧桑不变此石无倾隤。送君须上最高处，商声击石开君怀。太行绝顶更回首，一航东海何如哉。
金溪怀徐嘉兴用济
作者：邵宝
朝代：明

晚负苍生望，寻山只欲深。孤忠天北极，遗爱海东浔。霜骨全欺杖，风髯半拂琴。丹崖人似玉，吾道愧知音。
金莲池上偶成
作者：邵宝
朝代：明

藉草仍移坐，临池看水流。松阴知日午，萍色报霜秋。渠曲僧廊转，波澄佛殿浮。上方时供茗，与客共淹留。
钓鱼词
作者：邵宝
朝代：明

芦花秋水浅，不用系扁舟。便是被风飘去，不到海东头。莫问蓬莱何处，莫问瀛洲何处，适意是真游。乾坤千万古，遗下这风流。一竿三尺线，轻飏钓鱼钩。更爱相亲相近水中鸥。不看溪风山月，即看渚蒲汀草，自识春秋。沧洲吾道在，江汉日悠悠。
钱元抑专使来唁用前韵
作者：邵宝
朝代：明

唁书远自四方来，独步空阶拨冷灰。常慕黄虞皆有政，敢言陈许不闻灾。病馀且曳寻诗杖，忙里还登点易台。残菊经霜须爱护，免从邻圃乞春栽。
钱元抑春日过访用文内翰韵
作者：邵宝
朝代：明

旧隐归来已十年，风波回首几推迁。如闻野史新评在，勇退人今又姓钱。记得湖南节偶停，曾将新政问朝廷。草蔬解后衡山子，相对琅函眼共青。中年笔砚未曾荒，新稿相将满旧堂。湖上行人时指点，钱家村是郑公乡。东风吹草正忻忻，又向前庭迓故人。一道清泉千挺竹，与君还约看山春。
钱元抑春日过访用文内翰韵·其一
作者：邵宝
朝代：明

旧隐归来已十年，风波回首几推迁。如闻野史新评在，勇退人今又姓钱。
钱元抑春日过访用文内翰韵·其三
作者：邵宝
朝代：明

中年笔砚未曾荒，新稿相将满旧堂。湖上行人时指点，钱家村是郑公乡。
钱元抑春日过访用文内翰韵·其二
作者：邵宝
朝代：明

记得湖南节偶停，曾将新政问朝廷。草蔬解后衡山子，相对琅函眼共青。
钱元抑春日过访用文内翰韵·其四
作者：邵宝
朝代：明

东风吹草正忻忻，又向前庭迓故人。一道清泉千挺竹，与君还约看山春。
铜槃谣
作者：邵宝
朝代：明

铜槃古色如碧石，泉水清清石子白。我方苦热坐南风，童子持来置前席。手弄石子兮水生波，击铜槃兮发清歌，炎威焚如如我何。
閒居用旧韵
作者：邵宝
朝代：明

短墙隔断市桥尘，地为容春早得春。春雨却扶嘉树老，草堂方舞綵衣新。经纶不入间边梦，笔砚长随病后身。刚爱绿阴帘阁坐，抱琴惊见扣门人。
问彭明府之疾
作者：邵宝
朝代：明

两月无聊谢簿书，金茎露远渴相如。二泉病客尤疏懒，只有题缄为起居。
闻三原公讣二首
作者：邵宝
朝代：明

五朝进退盛明时，四海瞻依百辟师。散地尚堪栖老凤，格人真合拟元龟。紫宸陛远星辰切，绿野堂深日月迟。韩富勋劳司马望，大书谁作墓前碑。载起登廷七十馀，两童疋马老生如。四夷相问相司马，千载独知师敬舆。咫尺天回书侃侃，万间人庇屋渠渠。典刑已矣遗文在，西望三原泪满裾。
闻三原公讣二首·其一
作者：邵宝
朝代：明

五朝进退盛明时，四海瞻依百辟师。散地尚堪栖老凤，格人真合拟元龟。紫宸陛远星辰切，绿野堂深日月迟。韩富勋劳司马望，大书谁作墓前碑。
闻三原公讣二首·其二
作者：邵宝
朝代：明

载起登廷七十馀，两童疋马老生如。四夷相问相司马，千载独知师敬舆。咫尺天回书侃侃，万间人庇屋渠渠。典刑已矣遗文在，西望三原泪满裾。
闻东所讣
作者：邵宝
朝代：明

东所不可作，其如海月何。百年清静坐，一日激昂歌。夜雨梅山道，春风赣水波。白沙遗像在，老泪欲滂沱。
闻侍养命喜而有述
作者：邵宝
朝代：明

五疏才蒙一语俞，拜扶老母望天除。孤孀节操劬劳外，独苦心情喜惧馀。宽处栽花占月令，静中检药印方书。东风吹绿长春径，不羡潘家有板舆。
闻吴宁庵转南京学士二首
作者：邵宝
朝代：明

山水江南是旧游，公来谁不拟仙舟。高陵云护钟山晓，清禁星连阁道秋。新制有词全逼汉，旧章无恙正从周。封君老向荆溪上，十日三书慰白头。清风每有江东兴，此地我知公欲来。天上灵槎连震泽，人间嘉树近蓬莱。风云长护宣麻署，日月遥临视草台。闻道老槐当卧阁，北扉回首是三台。
闻吴宁庵转南京学士二首·其一
作者：邵宝
朝代：明

山水江南是旧游，公来谁不拟仙舟。高陵云护钟山晓，清禁星连阁道秋。新制有词全逼汉，旧章无恙正从周。封君老向荆溪上，十日三书慰白头。
闻吴宁庵转南京学士二首·其二
作者：邵宝
朝代：明

清风每有江东兴，此地我知公欲来。天上灵槎连震泽，人间嘉树近蓬莱。风云长护宣麻署，日月遥临视草台。闻道老槐当卧阁，北扉回首是三台。
闻周文化擢宪使
作者：邵宝
朝代：明

天上新传宪长书，向来人望果非虚。十年剑试磨霜后，百鉴堂开捲雨馀。风月一庭元自在，湖山千里竟何如。我车半识江西路，荆棘须公次第除。
闻周用仁言襄甫作诗遣疟诗以问之谓东庐
作者：邵宝
朝代：明

古闻诗句曾驱疟，石老今誇笔有神。莫道幽明非一理，若能惊鬼定惊人。
闻太师公谥文正
作者：邵宝
朝代：明

哀音到后又而今，节惠初闻出翰林。千载特操迁史笔，百年如见范公心。东川有障龙门在，南斗无光壁宿沈。何地可追尼父诔，在天真若敬皇临。
闻孔道士讣
作者：邵宝
朝代：明

梅鹤亭前始识君，吹笙几度坐斜曛。身栖野庙两经火，梦入仙坛一驾云。石室秋风閒剑履，板桥春草近祠坟。尊中有酒休重写，酹向荒邱恐不闻。
闻宪宗皇帝遗诏
作者：邵宝
朝代：明

帝德难思拟，天高后土深。惊闻八月诏，哀裂万邦心。慈壸虚文膳，明堂辍舜琴。扣头瞻北极，清泪满衣襟。
闻工侍徐公讣
作者：邵宝
朝代：明

千里闻公讣，悲深吊却难。客衣新泪湿，宾馆旧盟寒。南国兴居重，东门进退宽。诔词书不尽，江水易为乾。
闻庞方伯元化讣
作者：邵宝
朝代：明

激昂意气欲凌云，他日同朝仅见君。国论是非谁史笔，谏垣轻重几弹文。山连吴楚三台近，水出江河两纪分。信宿信州成永诀，旧诗凄楚不堪闻。
闻时事有感集李四首
作者：邵宝
朝代：明

松柏本孤直，翠绿如芙蓉。独立自萧飋，楚山邈千重。安知天汉上，乘云驾轻鸿。沈叹终永夕，世无洗耳翁。吾衰竟谁陈，焉得偶君子。倚楼青云端，千春隔江水。大雅思文王，行行未能已。鸑鷟有时鸣，雄断自天启。长鲸正崔嵬，世路有屈曲。自挟两青龙，挥手折若木。沿芳剧春洲，凤饥不啄粟。楼船几时回，秋露白如玉。明月出海底，回风送天声。宝剑双蛟龙，虚步蹑太清。云卧游八极，三公运权衡。努力保霜雪，群才属休明。
闻时事有感集李四首·其一
作者：邵宝
朝代：明

松柏本孤直，翠绿如芙蓉。独立自萧飋，楚山邈千重。安知天汉上，乘云驾轻鸿。沈叹终永夕，世无洗耳翁。
闻时事有感集李四首·其三
作者：邵宝
朝代：明

长鲸正崔嵬，世路有屈曲。自挟两青龙，挥手折若木。沿芳剧春洲，凤饥不啄粟。楼船几时回，秋露白如玉。
闻时事有感集李四首·其二
作者：邵宝
朝代：明

吾衰竟谁陈，焉得偶君子。倚楼青云端，千春隔江水。大雅思文王，行行未能已。鸑鷟有时鸣，雄断自天启。
闻时事有感集李四首·其四
作者：邵宝
朝代：明

明月出海底，回风送天声。宝剑双蛟龙，虚步蹑太清。云卧游八极，三公运权衡。努力保霜雪，群才属休明。
闻李兵备讣
作者：邵宝
朝代：明

郁孤台下鸮夜啼，白日惨惨愁云低。三年戎幕庾岭北，万里旅榇巫峰西。江湖落落岁复月，风雨萧萧山更溪。平生勤事数行墨，回首教场秋草迷。
闻李四顺讣
作者：邵宝
朝代：明

百年家学有箕裘，晚擢高科仕亦优。北斗望中心凤阙，西山归处首狐丘。一封诰尚虚新墓，万卷书还满旧楼。最是渠南亭子在，黄梅细雨不胜秋。
闻李絅庵计
作者：邵宝
朝代：明

逢人每问李蓉湖，晚兴春来倩杖扶。画有幅巾真称尔，传无椽笔枉教吾。全归地拟诸君子，终养天成一丈夫。他日遗文何处觅，平生碑板满东吴。
闻歌
作者：邵宝
朝代：明

久不闻山歌，南风五月多。牧童呼伴侣，吹笛下西坡。久不闻水歌，溪上夜如何。一声长复短，隐隐度烟波。
闻歌·其一
作者：邵宝
朝代：明

久不闻山歌，南风五月多。牧童呼伴侣，吹笛下西坡。
闻歌·其二
作者：邵宝
朝代：明

久不闻水歌，溪上夜如何。一声长复短，隐隐度烟波。
闻母舅南湖公讣
作者：邵宝
朝代：明

故林萧瑟正堪悲，一老而今又不遗。戚里坟高空石马，仙家路僻漫云芝。音传渭北鸿何远，魂返辽东鹤正迟。五十年前吾稚子，曾将论语照青藜。
闻申诏侍养喜而有述
作者：邵宝
朝代：明

一封书奏再踰年，温诏春来忽自天。此日益知亲寿远，何人敢望圣恩偏。新衔承乏催无驾，旧禄留馀养有田。最是衰迟惭报称，山中常检白云篇。
闻白沙先生讣二首
作者：邵宝
朝代：明

不仕缘慈母，山林七十年。识高翻似剧，语妙欲无禅。未肯桴浮海，真将剑倚天。沧波今夜月，空向白沙圆。近读慈元记，知公用意深。若非碑矗矗，空有树森森。南海诸陵泪，东山十载心。春秋遗策在，请听石翁吟。
闻白沙先生讣二首·其一
作者：邵宝
朝代：明

不仕缘慈母，山林七十年。识高翻似剧，语妙欲无禅。未肯桴浮海，真将剑倚天。沧波今夜月，空向白沙圆。
闻白沙先生讣二首·其二
作者：邵宝
朝代：明

近读慈元记，知公用意深。若非碑矗矗，空有树森森。南海诸陵泪，东山十载心。春秋遗策在，请听石翁吟。
闻秦修敬讣
作者：邵宝
朝代：明

太守官封处士名，十年诗社忽凋零。伤心忍读苏洵传，好事争誇许劭评。下榻独怀它夜永，濯缨谁爱此泉清。故山回首相从地，一曲哀歌万古情。
闻秦豫斋讣诗以哭之
作者：邵宝
朝代：明

辛苦吟诗半世忙，山林朝市两茫茫。冷官才释穷时褐，壮节还登达者堂。北野何人收骏骨，东林他日委书香。清江风雨重阳卷，一读令人一感伤。
闻管大夫欲招予乡饮因检壬申年辞谢高侯见招之作用韵奉呈
作者：邵宝
朝代：明

苍苍余发视茫茫，七十年将病莫当。杖屦不支新步履，衣冠空忆旧班行。三章未已终辞阙，一拜犹难敢上堂。欲谢招徕贤令尹，赓歌还愧昔时狂。
闻管大夫祈晴之勤口占用致爱助
作者：邵宝
朝代：明

却盖褰裳走雨中，风雷坛下露丹衷。病夫少亦叨民社，今日低头欲拜公。
闻胡仲光讣
作者：邵宝
朝代：明

东野心如貌，相知晚愧吾。游从閒处胜，吟到妙时孤。世事唐衢泪，民情郑侠图。讣来空抱恨，风雨满江湖。
闻茹令人卒追忆水亭子
作者：邵宝
朝代：明

水亭能共老，也属古稀年。此日歌无地，他时哭有天。言犹如白日，见已及黄泉。手植西冈树，霜清月正圆。
闻西园叔讣
作者：邵宝
朝代：明

素守邱樊节，无书谒贵人。占从閒处熟，吟到醉时真。北渚鸿何晚，西园草又春。正怀家国念，闻讣益沾巾。
闻诏从侍养之请
作者：邵宝
朝代：明

十年七疏为亲辞，始荷天恩遂我私。敢谓孝诚真恳切，故知仁闵不遐遗。孤鸿偶与风云际，寸草仍沾雨露滋。独对青山还点易，何时定是报君时。
闻贺黄门讣
作者：邵宝
朝代：明

平生慕斯人，室远不可即。海云日悠悠，医闾几千亿。岁晚抚孤松，山居正幽寂。百章对秋旻，耿耿梦畴昔。清时乃遗贤，风教与有力。往因范长史，问我书咫尺。好风从东来，新诗寄相忆。迩来十年馀，长空断飞翼。哀昔忽予闻，独坐风雨夕。白沙久亡矣，而公复窀穸。北南两茫然，乾坤浩无极。短词托高侯，歌残泪沾臆。
闻钱伯川讣
作者：邵宝
朝代：明

伯川俄大病，哀甚哭无辞。未毕慈亲养，空勤圣主期。湖山春正尔，风雨夜何其。更忆新亭上，高文记两知。
闻钱工部讣
作者：邵宝
朝代：明

老人星照昆承水，一夜顽云忽掩光。片纸仙方空入梦，百年诗冢竟流芳。远游司马曾高览，大隐东方亦善藏。待取东湖碑出后，还将经济问贤郎。
闻钱希翁讣
作者：邵宝
朝代：明

海鹤奄以逝，海天邈难招。高鸣尚我耳，寻声竟寥寥。伊昔来鸣初，居然破群嚣。中鸣发天妙，寡和多见嘲。老心在万里，有林不成巢。彩凤云冥冥，青田草萧萧。哀音天弗闻，引吭徒为劳。乃今蜕世纷，复得返逍遥。仙骨当不朽，我铭瘗江皋。
闻陈行之讣
作者：邵宝
朝代：明

俗学如俳到十分，玉溪高兴漫超群。著书笔自何时阁，曳杖歌从昨夜闻。绝壁倚云青未了，落花带雪白还纷。哀吟一曲无人和，拟向西山更哭君。
闻顾氏两封君奉诏加三命之服
作者：邵宝
朝代：明

诏许衣冠与子同，百年昆弟两仙翁。云司象简瞻趋外，薇省金鱼映带中。清世箕裘还作地，名家弦诵已成风。向来锦轴丝纶在，请看平生教育功。
阅马迹山记寄西青山人
作者：邵宝
朝代：明

西青山人作山记，搜剔幽隐山灵愁。迹缘神马自秦汉，祠追后稷经虞周。寻常一水五湖老，七十二峰千古秋。分明图画在中沚，美人何处心悠悠。
阻风用杜韵
作者：邵宝
朝代：明

画舫乘春满载书，阻风聊傍野洲居。此时独坐爱骑鹤，何处老翁来卖鱼。飞云漫逐海鸥远，鸣雨渐敲江树疏。莫言散局有底急，湖上草深方待锄。
陆全卿夜过锡代东
作者：邵宝
朝代：明

公曾寄我惠山诗，谓我忧时论自奇。欲向归舟更披写，五更寒卧不闻知。回首羊肠谢险途，归来还自旧陈湖。他年故有寻僧兴，何处青山酒一壶。
陆全卿夜过锡代东·其一
作者：邵宝
朝代：明

公曾寄我惠山诗，谓我忧时论自奇。欲向归舟更披写，五更寒卧不闻知。
陆全卿夜过锡代东·其二
作者：邵宝
朝代：明

回首羊肠谢险途，归来还自旧陈湖。他年故有寻僧兴，何处青山酒一壶。
陆宫詹廉伯挽词
作者：邵宝
朝代：明

谩为斯文叹寂寥，长安谁赋楚人招。江山奇气还千古，台阁清衔在两朝。门刺有名尘榻静，院灯无梦玉堂遥。西风落日铭旌短，回首乡园恨未消。
陈嘉言送双鹤以诗遣之次韵为谢
作者：邵宝
朝代：明

病后身轻欲御风，羽人谁遣过墙东。乾坤有地云随驭，日月多情鸟出笼。诗社几人时野服，使君五马古侯封。天机动我鸣还舞，更爱新巢在老松。
陈方伯晋庵挽词
作者：邵宝
朝代：明

归云堂下雨毵毵，哭寄长歌为晋庵。诗律独追唐逸响，史评常陋晋清谈。入参台鼎阶无几，退谢藩垣疏有三。百岁高名碑石在，松阴十里锡山南。
除夕勋侄送红酒
作者：邵宝
朝代：明

红酒桃花色，东风吹更鲜。将情来旧宅，送喜入新年。
除夕感怀
作者：邵宝
朝代：明

病后逢除夕，灯前感壮心。梅花万古色，云树一庭阴。客去仍悬榻，歌成复听琴。蘧瑗思寡过，千载有知音。
除夕知微馈泉先是有怀因附之
作者：邵宝
朝代：明

两罂泉水一童来，向日茅堂午正开。谩谓清风无可报，雪中诗为寄僧裁。
除夜述怀次杨长史
作者：邵宝
朝代：明

慈闱春酒夜围炉，一卧江南几岁除。天上星辰回凤历，人间风俗竞桃符。梦分殿席思周燕，病缺庭班愧华呼。最爱东邻杨右史，独将诗句起潜夫。
除夜雨
作者：邵宝
朝代：明

爆竹声中破积阴，东风庭院晚沈沈。閒评经世何人手，老惜流年此夜心。宸极有临香几近，慈闱无恙酒杯深。呼童起听南轩雨，却报梅花已满林。
陶节妇
作者：邵宝
朝代：明

靖江千里建高牙，元是湖南老将家。一发千钧传寿地，祖姑贞节已褒嘉。
集古寄浦文玉
作者：邵宝
朝代：明

十载朝云陛，长安游上才。犹忆严冬月，萧条江上来。暮春和气应，献策抒中怀。阿阁丽朝日，凤鸟方翔回。岂不念良友，远在天一涯。我亦疲我梦，登登九成台。
雨
作者：邵宝
朝代：明

雨坐才三日，晴游已一冬。壮怀淹阁茗，润色对庭松。泥阻东山屐，云沉北寺钟。何当拥衾起，微旭在帘栊。
雨
作者：邵宝
朝代：明

高舂独坐到昏黄，起问阶前几寸强。神化故知时雨妙，忧怀真与野人忘。池添水色轻初定，风送雷声隐更扬。不但城南三十亩，明农心亦系岩廊。
雨中与叶美春
作者：邵宝
朝代：明

雨中客不到超然，留待中秋看月圆。一酌清泉数杯酒，古衣冠坐对青天。
雨中偶成
作者：邵宝
朝代：明

午听浪浪晚未休，萧然六月忽如秋。东曹吏散文书静，閒对阶除看水流。
雨中写野景
作者：邵宝
朝代：明

雪应初春少，龙分昨夜灵。瀑长疑落汉，槎远欲浮星。沙鸟兼云白，风萍泊岸青。渔船投酒市，吹笛过前汀。
雨中和荅浦文玉
作者：邵宝
朝代：明

五月江寒昼阁清，雨中草色唤愁生。系舟未问水深浅，策杖还看云重轻。客去不知谈未尽，诗来刚及梦初醒。百年吾道今如此，何处沧浪共濯缨。
雨中在堠阳闻徐东之讣垂涕对客情见乎辞
作者：邵宝
朝代：明

老来方恨少知音，忽报斯人又陆沈。万里枯槎空一水，百年敝帚独千金。唐衢泪尽江湖远，李渤盟寒岁月深。头白门生君自道，晋陵回首重伤心。
雨中寄浦文玉用前韵
作者：邵宝
朝代：明

风雨无端莫问天，新编读罢自欣然。寸心敢谓能千古，一话真应胜十年。江郭鸠声春笠外，山窗梅影暮灯前。明朝独上鹅湖棹，回首蘼芜满野田。
雨中归自惠山得见素和我点易台诗用前韵
作者：邵宝
朝代：明

风雨西庵正倚楼，素翁书至似同游。十年海上人非远，何处山中事不幽。竹蘖乍肥分仆送，松花将老托僧收。易台八首从头读，始信平生分已投。
雨中念乔司马不得会哭
作者：邵宝
朝代：明

烛照高斋坐论文，十回侍侧九乔君。讣传两地恸复恸，声隔九原闻不闻。南国江山愁夜雨，西涯水月梦秋云。独怜风雪泷冈馆，犹许幽谈到夕曛。
雨中怀侯世卿
作者：邵宝
朝代：明

半月黄梅雨，怀人意独深。吟长唐省漏，梦远宓堂琴。活水通泾曲，甘棠散野阴。泉亭千古胜，留眼共登临。
雨中柬文玉
作者：邵宝
朝代：明

雨中闭阁自焚香，门外诗来故故忙。梦里风骚犹远在，却教白日破羲皇。梅天散帙动芸香，谁信閒人尽日忙。不见青藜照清夜，欲将遗事问东皇。
雨中柬文玉·其一
作者：邵宝
朝代：明

雨中闭阁自焚香，门外诗来故故忙。梦里风骚犹远在，却教白日破羲皇。
雨中柬文玉·其二
作者：邵宝
朝代：明

梅天散帙动芸香，谁信閒人尽日忙。不见青藜照清夜，欲将遗事问东皇。
雨中次文玉
作者：邵宝
朝代：明

庭下双松相对清，东风吹花松子生。四檐飞雨葛衣薄，一径带云藜杖轻。课诗未足销多暇，戒酒非关爱独醒。何处沧洲堪一眺，已知吾道负冠缨。
雨中漫成
作者：邵宝
朝代：明

阳春门外水田田，野老歌声远近连。雨应雪来曾计日，月从星在故占天。漫看东渚横孤艇，久拟南风振五弦。更爱亭前新种竹，一番沾洒一森然。
雨中自堠阳还冉泾
作者：邵宝
朝代：明

雨斋正喜故人来，兴尽将归雨又催。溪上船如春水坐，云中帆似楚江回。傍沙白鸟时双下，隔浦红蕖已半开。回首东庐休惜别，月明曾约共登台。
雨中荅杨澹成
作者：邵宝
朝代：明

旧堤溃尽水奔徂，腹疾春来我未苏。万厦庇人心本有，一车载鬼事非无。病深难与医求艾，苦极聊为子弄雏。明日阴晴何处卜，漫将耕穫对田夫。
雨后登华氏东冈
作者：邵宝
朝代：明

为看分秧有此来，雨前才得一登台。水波白点群群鸟，烟径黄垂树树梅。南渚风生歌调起，北山云尽画图开。独怜丰麦今无望，赋罢田家阁酒杯。
雨坐
作者：邵宝
朝代：明

初春烟雨似梅天，墙角梅花尚索然。病客有情常梦野，閒人无事漫占年。永萦浅碧连城外，草送轻青到槛前。闻道忧民新令尹，几回骑马劝耕田。
雨坐
作者：邵宝
朝代：明

桃花水来花正飞，鸣雨既过还烟霏。道人多情自晚阁，童子好事空春衣。溪上芳洲白鸥剧，城边野塘青草肥。山园竹萌未盈尺，有仆修篱乘棹归。
雨坐
作者：邵宝
朝代：明

閒居不敢问丰凶，对客惟应赋大东。惨淡野情秋望里，凄凉岁事雨声中。也知北斗随天转，安得南箕应月从。极目江湖云万里，杖藜三叹一衰翁。
雨坐有怀
作者：邵宝
朝代：明

萧萧风雨不知春，独坐东亭感慨频。四海有怀非我力，百年无愧是谁身。翠留竹节心期远，红入梅花眼界新。尚觉平生诗兴在，短吟须寄社中人。
雨坐漫述是日郭仁宏寄小像至
作者：邵宝
朝代：明

镜中愁鬓欲成皤，新画应惭郭泰和。花谢晓风方恨急，麦收春雨竟嫌多。曲房辟湿频烧术，单裌生寒重易罗。满院青枝飞燕子，扣门时有客相过。
雨坐用旧韵
作者：邵宝
朝代：明

檐溜声闻隐几边，去年多雨复今年。林皋绿树层城外，江浦黄梅五月前。夜榻长悬须雅客，昼帘深下谢尘缘。西山云气东山月，他日容春亦此天。
雨过独坐
作者：邵宝
朝代：明

暑雨过不尽，斜阳穿湿云。雷声近还远，隐隐隔江闻。
雨霁和文玉
作者：邵宝
朝代：明

雨霁诗初至，朝来鹊有灵。老农频望岁，野史亦占星。风水萦新碧，云天露少青。五湖堪一望，高阁瞰鸥汀。霁景还天道，吾诗亦性灵。槛浮少陵水，堂倚太邱星。城日低仍白，村烟远更青。客愁殊未已，云隐隔溪汀。连日愁多雨，还谁歌雨灵。已看船入市，安用驾冲星。葵掩庭中赤，蒲添石上青。何时步新月，策杖过沙汀。
雨霁和文玉·其一
作者：邵宝
朝代：明

雨霁诗初至，朝来鹊有灵。老农频望岁，野史亦占星。风水萦新碧，云天露少青。五湖堪一望，高阁瞰鸥汀。
雨霁和文玉·其三
作者：邵宝
朝代：明

连日愁多雨，还谁歌雨灵。已看船入市，安用驾冲星。葵掩庭中赤，蒲添石上青。何时步新月，策杖过沙汀。
雨霁和文玉·其二
作者：邵宝
朝代：明

霁景还天道，吾诗亦性灵。槛浮少陵水，堂倚太邱星。城日低仍白，村烟远更青。客愁殊未已，云隐隔溪汀。
雪中寄吴太史
作者：邵宝
朝代：明

有雨从霄结，无风满院飞。声疑蚕妇屋，光称羽人衣。空相真成界，尘心暂息机。怀君思难写，东望正霏霏。
雪中答友人
作者：邵宝
朝代：明

腊残犹未探梅花，坐爱风庭雪片斜。粉米有形真入绣，玉田无种亦生芽。妆成山岳添奇观，涂破藩篱见大家。兴比剡溪还不浅，西郊吾欲驾吾车。
雪中红梅
作者：邵宝
朝代：明

红入梅花淡更妍，一株曾向麓堂前。为春独步还今日，与雪相违又几年。素质已参丹鼎客，朱颜应作羽衣仙。凭谁唤醒罗浮梦，不信瑶池别有天。
雪中赏红梅奉次涯翁先生时邃翁携酒共饮怀麓堂二首
作者：邵宝
朝代：明

浅绛英英忽满枝，春风到此复何之。正怜与雪相逢地，却讶如人欲醉时。南国已通千里信，西湖空负一生诗。白头二老青灯夜，笑对江东绿酒卮。江南春色渺无涯，借得芳枝似酒赊。点染已经元老手，品题还许大方家。丹心独对年年树，玉貌空传处处花。雪夜门深清梦远，敢将桃李向人誇。
雪中赏红梅奉次涯翁先生时邃翁携酒共饮怀麓堂二首·其一
作者：邵宝
朝代：明

浅绛英英忽满枝，春风到此复何之。正怜与雪相逢地，却讶如人欲醉时。南国已通千里信，西湖空负一生诗。白头二老青灯夜，笑对江东绿酒卮。
雪中赏红梅奉次涯翁先生时邃翁携酒共饮怀麓堂二首·其二
作者：邵宝
朝代：明

江南春色渺无涯，借得芳枝似酒赊。点染已经元老手，品题还许大方家。丹心独对年年树，玉貌空传处处花。雪夜门深清梦远，敢将桃李向人誇。
雪中题陈工部画用苏韵
作者：邵宝
朝代：明

马蹄踏遍秋风叶，客怀还赏长安雪。焚香小院对此图，此人此景俱清绝。恍然不识是何方，冻云压峰峰欲折。草亭孤坐非君谁，閒从水泡观生灭。秋林老笔逼夏圭，千载风神一挥掣。得来价直奚可论，万镒黄金千綵缬。羡君平生有高趣，下视尘寰真不屑。明朝持此归江南，小舸乘风去如瞥。也知象意君自得，我为题诗皆赘说。欲分半幅遮眼前，剪刀安得并州铁。
雪兔
作者：邵宝
朝代：明

山川雪模糊，明视明如月。高秋夜气清，犹怀广寒阙。
雪林
作者：邵宝
朝代：明

冬老繁华尽，山深雪满林。潇然茅屋下，千古岁寒心。
雪洲追吊夏叔度亦用涯翁尊师韵
作者：邵宝
朝代：明

月寒沙白水如烟，兴在中洲望宛然。岂有机心将避世，不知医道已通仙。孤舟自系须人渡，一鹤时飞为客传。雨露春来江岸阔，吊君何处放湖船。
雪酒为孙司徒赋奉次涯翁先生
作者：邵宝
朝代：明

玄酒曾闻侑大烹，酿来寒雪品尤清。也知承露能高致，须信藏冰为曲成。光动夜杯如有物，暖销春瓮本无声。相看莫谓人间味，一滴先天万古情。
青云峰用元人韵
作者：邵宝
朝代：明

眼中感慨几千秋，第一峰春翠欲流。迹为古人须下马，兴当今日可登楼。冰霜以后花兼鸟，山水之间县复州。采得寒梅香满袖，更从江上问横舟。
青山歌
作者：邵宝
朝代：明

吾闻太湖之上郡山丛，参差一碧皆摩空。兹山乃独擅名字，两洞庭北夫椒东。南条西来几经络，东将到海还盘薄。左旋右引真有情，古色疑从天上落。望湖亭如一巢小，万顷烟涛连树杪。七十二峰名者谁，今古兴亡云杳杳。援琴曾和桓山歌，断碑破冢如予何。振衣独上最高处，沧浪调远清风多。旧诏归来病新起，拭目江湖千万里。丹邱信有在人间，兹山兹山无乃是。老僧报我山花春，题诗为报山中人。它日歌词已陈迹，谓君再拂湖边石。吾尝一题少室三匡庐，不知山灵谓我今何如。
青山道中
作者：邵宝
朝代：明

踏月青山路，青山半白云。千峰如速客，数月已期君。林籁随风息，潮光隔渚分。登台问泉水，滴滴细还闻。
静中写怀用前韵
作者：邵宝
朝代：明

策杖山边复水边，病馀翻喜得长年。风光共逐初晴后，春色还怜未雨前。何处乾坤堪一啸，平生泉石本多缘。閒来独上西楼望，古华峰高正倚天。
静怀
作者：邵宝
朝代：明

人讥不能休，我患不能仕。仕岂簿领间，所执谅有以。古人复何人，渠耻予亦耻。老恨幼学疏，病怪虚名起。圣明无遐遗，只尺千万里。傥念将母艰，綵衣又兹始。
顾与成送犀带纻履受履还带
作者：邵宝
朝代：明

箧笥逢灾一荡然，故人带履荷相怜。欲行我已违初志，在得人还看老年。台省无声犹实地，山林有梦岂通天。小诗甚愧琼瑶报，又向东邻乞简笺。
题买糕陈孝子卷
作者：邵宝
朝代：明

昨日一糕，今日一糕，明日又一糕。三年不为久，卅里不为遥。仙人不在杨泾桥，灵药不在葫芦瓢。苦哉孝子心，一念通神霄。
题余立夫扇次企斋
作者：邵宝
朝代：明

乞得尘途未老閒，却因多病负看山。春来拟作吟诗社，一月同君十往还。
题元章拜石图为俞国昌
作者：邵宝
朝代：明

元章玩世人，低头拜奇石。或问此何为，我意人不识。璆琳岂有声，碣砥且无力。拜如或使之，但觉吾意适。石奇恐未多，屡拜非所惜。我心不可转，万仞立苍壁。石也倘能拜，向我须屈膝。今虽无膝屈，有拜当以臆。我今对画图，兀坐风雨夕。击磬和新吟，他年亦陈迹。
题卧龙庵用晦翁韵
作者：邵宝
朝代：明

此有石如龙，天成谅非凿。是何空洞中，云水起复落。常疑雷雨时，飞舞出深壑。作庵者何人，清风宛如昨。两公固龙德，恨也俱晚作。秋霖不济旱，千载领馀酌。方切忧旱怀，行矣予所乐。江湖极秋波，长歌对冥漠。
题吴从周狻猊图
作者：邵宝
朝代：明

厖然大物名狻猊，丹青何处貌得之。曾闻宣德有此贡，流沙万里牵来时。茜红？毹金锁络，壮士如云共挥霍。铜睛铁额照上林，守有啬夫拘有柙。熊栏豹槛海子傍，狎视群兽如群羊。寻常莫试纵擒手，此物骄悍无能当。上林风高秋日暮，野心应尔关西路。左钳右掣不得行，一吼乾坤为谁怒。今人豢虎古豢龙，云沈风郁皆无功。狻猊狻猊，嗟尔非龙复非虎，饱食兀兀将安庸。君不见孝宗弘治初春秋，西人贡狮南海头。数行诏下直遣去，中国圣人歌我周。
题吴从周狻猊图
作者：邵宝
朝代：明
体裁：古风

厖然大物名狻猊，丹青何处貌得之。曾闻宣德有此贡，流沙万里牵来时。茜红�毹金锁络，壮士如云共挥霍。铜睛铁额照上林，守有啬夫拘有柙。熊栏豹槛海子傍，狎视群兽如群羊。寻常莫试纵擒手，此物骄悍无能当。上林风高秋日暮，野心应尔关西路。左钳右掣不得行，一吼乾坤为谁怒。今人豢虎古豢龙，云沈风郁皆无功。狻猊狻猊，嗟尔非龙复非虎，饱食兀兀将安庸。君不见孝宗弘治初春秋，西人贡狮南海头。数行诏下直遣去，中国圣人歌我周。
题国英扇
作者：邵宝
朝代：明

看竹不问主，听松还对僧。山中春欲暮，此兴复谁曾。
题太白图
作者：邵宝
朝代：明

仙人骑驴如骑鲸，睥睨尘海思东瀛。等閒相逢但叱咜，谁知万古千秋情。醉来天地小于斗，鞭策雷霆鬼神走。豪奇自比齐东人，大雅犹怀鲁中叟。青春想像华清宫，解识仙人图画中。满浮渌酒唤不醒，葛巾飒飒生天风。
题扇赠侯刑部用姚少师泉上韵
作者：邵宝
朝代：明

三日金陵道，江船趁晓开。泉甘容我住，山重为公来。石愧元章拜，桑怜著作栽。冬深初雨雪，春色已盈杯。
题扇赠赵宅之
作者：邵宝
朝代：明

苦热思高眺，王孙胜有楼。城阴连塔影，山月入溪流。
题文徵明画
作者：邵宝
朝代：明

于画见书法，萧然无滞情。君看片石畔，丛竹忽生生。
题显公房寓泉窝
作者：邵宝
朝代：明

满道清阴绿树遮，肩舆坐我胜乘车。僧头似雪逢应晚，山价如金欲敢奢。一榻此堂真有否，百年吾道果非邪。不须更索行窝记，击壤歌中日未斜。
题景娄翁寿藏追次张东海韵
作者：邵宝
朝代：明

乾坤随处是行窝，漫听人间哭且歌。莫问向来登啸地，太湖秋晚水增波。
题王元章梅卷
作者：邵宝
朝代：明

五陵豪客梅华笔，写尽江南万古春。莫向寻常乞题品，赤城山下有诗人。
题王晋溪画兰
作者：邵宝
朝代：明

之子有国香，幽居秘踪迹。吾将一采之，荐之君王席。英英雅淡姿，可写不可即。珍重无奈何，黄金以为饰。
题琴泉
作者：邵宝
朝代：明

手弄朱丝弦，音从太古传。山中无和者，幽涧落寒泉。
题画
作者：邵宝
朝代：明

凤凰不至几千秋，仪羽胡然在石头。笔底是真还是幻，定应清梦到西周。
题画
作者：邵宝
朝代：明

千峰万峰云复云，瀑布上自天河分。峰头五老镇长在，呦呦鹿鸣犹声闻。问之此境是何地，无乃庐麓鄱湖濆。平生爱此难再到，空羡画笔超尘群。世人笑我太迂癖，有眼错认南康军。苏门少室亦曾历，卅年别后劳心魂。黄楼滕阁近城市，大观祗在江东奔。画中所见皆不类，烟霞入望徒纷纷。君不见跫然空谷慰岑寂，相契于心不于迹。杨郎击节似知音，大轴卷还江上客。
题画
作者：邵宝
朝代：明

半山台殿倚秋空，仙驭荒唐野树红。兴到孤舟更何处，天留高阁惠泉东。仙家楼阁海中桃，丽日晴云鹤羽高。正是圣明开寿域，八荒民物共甄陶。
题画
作者：邵宝
朝代：明

南湖秋接洞庭波，湖上閒人草结窝。白昼清风足幽梦，月明时复和渔歌。待月东冈十载前，曾教短许和诗篇。而今旧话休重论，自倚秋光对海天。蓝水飞流界玉峰，风声寒落隔溪松。道人细味悲秋句，日落空江闻远钟。
题画
作者：邵宝
朝代：明

扁舟风水弄残春，画里江南恐未真。不见当年何竹鹤，山青云白正愁人。
题画
作者：邵宝
朝代：明

日暮风雨恶，咫尺不可去。危桥下马过，犹胜无桥处。
题画
作者：邵宝
朝代：明

江上春潮晚来恶，水气冥冥接篱落。忽看此景如此图，却怪当年何竹鹤。天风吹云山雨收，明日焉知不如昨。蓉湖望眼尽鄱湖，几向东冈坐高阁。
题画
作者：邵宝
朝代：明

溪上有梅花，岁寒心不老。不见履斋翁，山中几春草。微月生西岭，清光日渐多。直从圆处满，试问夜如何。
题画
作者：邵宝
朝代：明

近山如城人可住，远山如屏带烟雾。天际孤舟何处来，云中指点津头树。客至桃源花正春，回首空嗟相见暮。苍壁丹厓几万寻，飞鸟回旋不知路。路逢樵者问山名，山深只为无名故。中有青莲今古青，时向幽人一披露。冯生学画举业馀，胸中尘土先扫除。清秋此幅展向我，请我茅笔纵横书。南沙风韵杜陵后，随物赋形吾不如。
题画·其一
作者：邵宝
朝代：明

半山台殿倚秋空，仙驭荒唐野树红。兴到孤舟更何处，天留高阁惠泉东。
题画·其一
作者：邵宝
朝代：明

南湖秋接洞庭波，湖上閒人草结窝。白昼清风足幽梦，月明时复和渔歌。
题画·其一
作者：邵宝
朝代：明

溪上有梅花，岁寒心不老。不见履斋翁，山中几春草。
题画·其三
作者：邵宝
朝代：明

蓝水飞流界玉峰，风声寒落隔溪松。道人细味悲秋句，日落空江闻远钟。
题画·其二
作者：邵宝
朝代：明

仙家楼阁海中桃，丽日晴云鹤羽高。正是圣明开寿域，八荒民物共甄陶。
题画·其二
作者：邵宝
朝代：明

待月东冈十载前，曾教短许和诗篇。而今旧话休重论，自倚秋光对海天。
题画·其二
作者：邵宝
朝代：明

微月生西岭，清光日渐多。直从圆处满，试问夜如何。
题画二首
作者：邵宝
朝代：明

银河天上来，不复上天去。千载乘槎人，应迷问津处。偶来坐松下，爱此流泉声。云山隔遥浦，悠然空复情。
题画二首·其一
作者：邵宝
朝代：明

银河天上来，不复上天去。千载乘槎人，应迷问津处。
题画二首·其二
作者：邵宝
朝代：明

偶来坐松下，爱此流泉声。云山隔遥浦，悠然空复情。
题画寿周秉道
作者：邵宝
朝代：明

郁郁顾山树，青连东海天。几家能卜世，此老夙称贤。大隐非居市，长生不问仙。骑迎侯子左，鞭让祖生先。兰已充佳佩，芹将荐御筵。舟横江北渚，剑倚斗南躔。传业书签万，生涯食指千。初心三岛日，晚兴五湖烟。榻下欣留客，旌招耻赴田。少微知此野，大耋值今年。独鹤吟筇畔，群鸥钓石边。慕亲题感怙，怀世赋思玄。人士缁冠雅，儿郎綵服鲜。夜深销短烛，冬煖谢轻绵。永日方嘉燕，清风复大篇。贤甥献春酒，侑以惠山泉。
题画寿孙九峰司徒
作者：邵宝
朝代：明

别公十有五年来，渴思纷纷不易裁。南极一星犹正色，苍松万丈本奇材。谁云雪酒非春酒，我爱云台是钓台。江上飞鸿多未达，隔年须待汉槎回。
题画竹
作者：邵宝
朝代：明

石涧潺潺楚江曲，上有猗猗万竿菉。天风时来起众音，如金如玉皆无心。萦回成文妙天下，物理相资不相假。听之未足观有馀，春云匝地秋天虚。我行潇湘数千里，此景随人何迤逦。谁其图者琴川翁，造化又在生绡中。披图忽忆旧游处，九疑如烟水东注。
题画送胡仁夫
作者：邵宝
朝代：明

酌泉饮君君莫疑，此泉德本与君宜。烦君持向开河去，宋老祠前奠一卮。东山寺里相逢地，陆子泉头再会年。震泽烟波彭蠡月，乾坤回首一茫然。
题画送胡仁夫·其一
作者：邵宝
朝代：明

酌泉饮君君莫疑，此泉德本与君宜。烦君持向开河去，宋老祠前奠一卮。
题画送胡仁夫·其二
作者：邵宝
朝代：明

东山寺里相逢地，陆子泉头再会年。震泽烟波彭蠡月，乾坤回首一茫然。
题石庵画竹
作者：邵宝
朝代：明

萧萧数叶不胜看，到此方知画竹难。谁信中书曾放笔，片时行尽楚江干。
题竹枝寿凤山司徒
作者：邵宝
朝代：明

梅花道人写竹枝，湘江风动碧云时。一缄北为司徒寿，如向初筵歌菉猗。
题竹送李司训
作者：邵宝
朝代：明

送客将归歌复歌，诸生攀挽欲如何。竹枝把作松枝赠，岁晚相看思更多。
题缺
作者：邵宝
朝代：明
体裁：五言绝句

去时折梅花，来时摘梅子。把酒酹山灵，吾道今如此。
题观松卷
作者：邵宝
朝代：明

散步古松阴，清风吹满襟。雨滋萝薜密，云隐茯苓深。静对宁须臆，真知只在心。寒岩梅竹畔，更许一相寻。
题邹氏恒贞卷
作者：邵宝
朝代：明

恒贞有吉占，易为妇人告。从一亦何占，我心匪陵谷。五十被旌书，六十受多福。之母古硕人，百年洁如玉。
题郭子仪见虏图
作者：邵宝
朝代：明

唐之大将汾阳公，天畀才略成贞忠。平生信义贯金石，仓卒眼底无羌戎。戎来如云驱以风，我下我马何从容。诸酋罗拜誓酹酒，大人先兆巫言中。世称谈笑可折冲，万古一羽云霄空。龙眠居士丹青雄，笔到此事真奇逢。寻常传玩岁复月，时于敝箧腾长虹。焚香坐阅精神通，古来尚友只数老，九原可作吾其从。于嗟乎九原可作吾其从。
题钱世恒吊文山遗墨卷
作者：邵宝
朝代：明

北风吹南冠，行行一匏瓜。作书谢骨肉，涕泪纷交加。此行已忘身，此书又忘家。身家既两忘，未忘者何邪。至哉君与臣，大哉夷与华。片纸今又灰，浩叹天无涯。
题阙
作者：邵宝
朝代：明

上有千竿竹，碧影翻阶墀。我归自南省，方当静脩时。挈我二三友，讲斯复游斯。昼诵掩虚室，夕眺摩残碑。古琴弄淇澳，赓以南风词。别去三十载，往往梦见之。圃蔬未足叹，伤哉草离离。西游且北览，何以慰夙期。云生志复旧，作堂请新规。我昔寓白鹿，尝以图志来。愿言植嘉木，绿阴散繁枝。愧兹未能赋，聊作林堂诗。
题黄明甫扇
作者：邵宝
朝代：明

小江波接大江波，江上潮声入梦多。赋得新诗来慰我，溪人争道濯缨歌。
风雨之夕子春将别写怀
作者：邵宝
朝代：明

别思逢风雨，无堂漫置觞。客嫌冬日短，主恨越天长。老砚三传世，寒灯十起阳。西兴回首地，吴树正苍茫。
风雨阻山行柬如山
作者：邵宝
朝代：明

偶约山中路，其如风雨何。花期怜客甫，茗事负僧陀。柳岸渔翁艇，松坡牧竖蓑。此时应入画，无计一相过。
风雩台
作者：邵宝
朝代：明

危厓接云雨，不雩自成坛。偶从沂上游，振衣复弹冠。晚风西南来，五老生高寒。吾襟对阳春，浩然天宇宽。
食角黍怀古
作者：邵宝
朝代：明

湘江千里碧连天，绿遍芳洲草似烟。餐尽落英人不见，青芦包黍自年年。
饮酒
作者：邵宝
朝代：明

归来归来，饮酒饮酒。东风吹绿门前柳，春光媚人我何有。梦中境，醉中身，百年自作羲皇人。
饶娥哭
作者：邵宝
朝代：明

饶娥哭，哭何为。哭求见父面，不图今见尸。尸浮水怪露，已矣娥不知。即使娥不死，见尸未但已。伏尸三日哭，娥也终赴水。娥心诚，水神灵。江上如闻号恸声，水怪水怪犹纵横。
馀干东冈咏怀一首用虞邵庵韵
作者：邵宝
朝代：明

东冈正在行台东，我登其巅西日红。宋人冠冕竟谁作，吴地舟航元自通。康山战罢蛟无穴，鄱水祷回龙有宫。千秋莫问注骚事，宿莽洲边云接空。
馀干寄秦择之
作者：邵宝
朝代：明

别君风雨便随舟，刚得山亭半日留。乱草没泥还宿鹭，密云笼树更鸣鸠。山中一馆邻僧寺，沙际诸生杂吏邮。惭愧旧游无可道，湖船连夜发饶州。
馈笋于侯明府明府有诗用韵荅之
作者：邵宝
朝代：明

玉在山中敢自珍，令君诗到便成春。坡翁他日言何剧，石老此庵看已真。巢凤欲来先振羽，箨龙方卧渐生鳞。筠笼落落惭为政，只馈清馋不馈贫。
香炉峰怀李谪仙
作者：邵宝
朝代：明

半空飞流天作奇，谪仙之诗真似之。云松有巢今不见，但见老僧歌妙词。香炉紫烟日复夕，散落平湖渺无迹。九江秀色如我何，我访仙人东挂席。
马巡按访我山中精舍
作者：邵宝
朝代：明

山中忽枉乘骢客，千古清泉一啜馀。幽兴未题青竹句，閒情方试白茅书。观民节已因君重，经国怀还为我虚。曾向许昌祠靳老，汝南回首思何如。
高安县学观习冠礼柬守巡二王君
作者：邵宝
朝代：明

洪州江涛激堤急，江中老蛟似人立。春来风雨助江灵，万丈新堤无芥力。谁将神物障狂流，铁柱宫成几百秋。番阳湖深东入海，空厓禹庙何悠悠。筠州有蛟今有柱，山雾如江化为雨。弦歌在泮修旧章，允矣嘉宾吾愧主。
高梁寺次赵栗夫韵
作者：邵宝
朝代：明

春晴方喜入山深，古寺高梁故故寻。江上诗囊连日兴，雨中禅榻隔年心。竹藏幽径云初合，松倚高坛月正临。指点匡庐何处是，万峰回首问东林。
鹅湖先生以閒居二绝见寄次韵奉答
作者：邵宝
朝代：明

黄阁归来鬓未华，一缄今与故人誇。叫岩东下江如练，犹忆维舟傍荻花。经纶收却不论功，楼阁新成碧倚空。读罢黄庭时策杖，还从野老赋鱼虫。